Apa Yang Kita Boleh Belajar Dengan Aliff Satar?

Pagi tadi, aku bangun seperti biasanya. Selepas selesai menunaikan solat fardu Subuh, aku bersimpuh sebentar di atas hamparan sejadah. Ku gapai telefon pintar yang terletak di atas meja bulat di sebelah tempat solat. Terasa agak berat pagi itu untuk melangkah pergi ke kuliah. Malas, berat, badan rasanya seperti lenguh-lenguh dan pelbagai lagi perasaan serta fikiran negatif yang berperang memenagi diri aku. Semuanya meracuni supaya aku tidak pergi ke kelas pagi itu. “Tak boleh! Aku kena juga pergi kuliah sebab hari ini ada patient yang harus diselesaikan rawatannya”, getusku dalam hati.

Mataku melirik jam tangan G-shock yang tergeletak di atas meja bulatku. Sudah jam 6.00 pagi. Kakiku masih terasa berat untuk melangkah seolah-olah diikat dengan sebuah batu besar yang berat. Ku mula membuka kekunci Xiaomi Redmi Mi 9T yang ada pada tanganku. Buka Facebook, ah bosan! Beralih pula kepada Twitter, hmm masih belum ku temui perkara yang menambat hati. Pilihan terakhir adalah; Instagram. Terus aku pergi ke bahagian explore dan ada sesuatu yang tertarik pada anak mataku. Video Alif Satar menyertai cabaran Ironman 2019 di Langkawi telah berjaya menyebabkan ngantukku hilang serta merta.

Tanpa berfikir panjang, aku terus mencari video penuhnya di Youtube. Ku tonton episod 1 sehingga habis. Dilanjutkan lagi dengan episod 2 sambil mencelup biskut Hup Sen cap Ping Pong ke dalam teh susu hangat. Tidak cukup sekadar itu, aku sanggup habiskan menonton episod 3 dokumentari abang Alif menyertai cabaran Ironman 2019 di dalam tandas! Ya kalian tidak salah baca. Sambil mandi, aku habiskan menonton video tersebut. Tiba-tiba tanpa sedar, bulu romaku meremang. Dari belakang tengkuk sehinggalah kedua-dua tangan, berdiri tegak bulu romaku. Bukan kerana dinginnya air pada pagi itu, tapi ada satu perasaan yang menerjah ke dalam sanubariku. Tanpa sedar, aku telah menjatuhkan air mataku waktu itu; lantaran perasaan yang begitu terharu dan terinspirasi.

Selesai saja mandi, maka aku selesai menonton ketiga-tiga episod video abang Alif tersebut. Tidak cukup setakat itu, aktiviti dilanjutkan lagi dengan menonton segala persiapan abang Alif sebelum menyertai acara tersebut. Persiapan di sini maksudku adalah latiha. Latihan berbasikal, berenang, lari dan sebagainya. Memang aku habiskan cukup-cukup menonton video abang Alif, tapi video untuk Ironman 2019 sahaja.

What can I say here is; if you’re thinking of quitting (in anything you’re doing right now) please watch abang Alif Satar’s Ironman 2019 video because it is freaking inspiring! No doubt!

Daripada video abang Alif saja, banyak ibrah dan pengajaran yang mampu aku ekstrak. Untuk berjaya dalam setiap perkara yang kita lakukan, sebenarnya ia memerlukan pengorbanan dan kesabaran yang begitu tinggi. Banyak nilai murni daripada video tersebut yang ingin aku kongsikan kepada para pembaca sekalian. Justeru, dalam artikel ini aku akan cuba kongsikan kepada kalian berkenaan nilai-nilai murni yang ada dalam video abang Alif Satar sewaktu menyertai Ironman 2019.

Kita tahu bahawa abang Alif ini ialah seorang artis; seorang penyanyi. Tapi, bagaimana seorang artis yang sibuk dengan persembahan dan rakaman mampu untuk menyertai dan menghabiskan cabaran Ironman ini? Adakah beliau terus sertai saja tanpa ada apa-apa latihan dan persiapan? Jawapannya adalah, pengurusan masa. Ya, perkara ini ada disebut sendiri oleh abang Alif dalam videonya sewaktu sedang menjalani latihan berbasikal. Semunya bergantung kepada pengurusan dan pengendalian masa seseorang itu. Macam abang Alif, beliau kena bahagikan masa untuk latihan nyanyian, persembahan, rakaman dan juga latihan untuk Ironman beliau.

Begitu juga dengan kita semua. Dalam setiap yang kita lakukan haruslah ada pengurusan masa yang baik. Dalam konteks mahasiswa/wi misalnya, berapa ramai yang masih menyalahkan bahawa terlibat aktif dalam persatuan dan kokurikulum akan menyebabkan kegagalan dalam belajar? Berapa ramai yang masih tidak mempunyai kemahiran komunikasi dan kemahiran berorganisasi yang baik dek kerana mereka tidak sudi untuk melibatkan diri dengan aktif dalam kegiatan universiti? Hakikatnya, merekalah penyebab kepada kegagalan mereka sendiri kerana gagal untuk mengurusakan masa dengan baik.

Kalau dalam Islam, perkara ini dikenali dengan nama fiqh aulawiyat yang bermaksud keutamaan dalam melakukan sesuatu dan meletakkan sesuatu pada tangga serta peringkat yang sebenar dengan pertimbangan keadilan, sama ada mengenai perbuatan, pemikiran, hukum-hakam dan nilai-nilai murni. Menurut Dr. Yusuf al-Qaradhawi pula, fiqh aulawiyat bermaksud menentukan keutamaan masing-masing berasaskan kepada pertimbangan syarak yang betul dengan berpandukan kepada bimbingan wahyu dan akal. Semua perkara diletakkan pada tempatnya berpandukan ukuran keadilan tanpa prejudis atau berat sebelah.

Aku tidak berhasrat untuk mengulas dengan lebih panjang berkaitan fiqh aulawiyat ini kerana ia memerlukan kepada satu penulisan khusus kerana perkara ini merupakan satu perbahasan yang panjang. Mesej paling penting yang ingin disampaikan adalah, susunlah jadual dan masa kalian dengan sebaiknya. Bermula dari bangun tidur sehinggalah hendak tidur kembali. Tulislah to-do-list supaya hari kalian tidak berlalu dengan sia-sia dan tidak keruan. Akhir sekali, perlu juga diingat bahawa dalam kita menjaga masa dan hak-hak diri sendiri, terdapat juga hak-hak awam (orang sekeliling) yang perlu ditunaikan.

Setiap perkara yang kita lakukan perlulah kepada perancangan dan persiapan yang rapi. Selari dengan ungkapan, gagal merancang bermakna kita merancang untuk gagal kerana tanpa sebarang perancangan, pastinya sukar untuk kita tiba pada puncak impian. Abang Alif telah kongsikan dalam videonya bahawa beliau telah menjalani latihan selama hampir satu tahun untuk menyertai Ironman 2019 di Langkawi. Satu tahun tau! Bukan satu minggu, bukan satu bulan. Bukan setakat latihan, malahan beliau juga turut serta dalam beberapa acara sebagai ‘ujian’ untuknya seperti CIMB Cycle 160km untuk memastikan sama ada beliau bersedia atau belum.

Untuk pengetahuan kalian, sebelum menyertai acara Ironman 2019 di Langkawi, abang Alif juga telah menyertai Half Ironman 70.3km pada tahun 2018. Dalam videonya, beliau mengatakan bahawa setelah mengambil bahagian dalam acara Ironman pada tahun lepas, abang Alif telah bersedia untuk menempuhi cabaran dalam acara Ironman pada tahun ini. Beliau bersedia dengan kelengkapan berbasikal yang lebih baik berbanding tahun lepas, bersedia dari sudut latihan fizikalnya, bersedia dengan persiapan. Sehari sebelum Ironman bermula, beliau telah menyiapkan segala kelengkapan bermulalah daripada makanan (nasi tomato yang koyak tu hehehehe) sehinggalah persiapan yang paling penting, iaitu solat.

Abang Alif dah rancang awal-awal jadual solat beliau pada Ironman 2019 ini dan inilah yang membuatkan aku terharu serta terinspirasi dengan beliau. “Race, race juga. Ironman, ironman juga. Nanti dekat ‘sana’ Dia tak tanya; Habis ke race Ironman haritu?” Dengar sekali macam kelakar, tapi sebenarnya memang bullseye! Kerana solat itulah tiang agama dan fundamental sebagai seorang hamba Allah. Itulah perkara pertama yang bakal dihisab oleh Allah SWT di Mahsyar kelak. Bahkan, Allah SWT tidak menjanjikan, barangsiapa yang menghabiskan Ironman maka dia telah berjaya. Barangsiapa yang bekerja dia akan kaya dan berjaya. Tapi Dia kata apa? Barangsiapa yang menjaga solat fardunya maka dialah orang yang berjaya. Berjaya yang macam mana? Sudah tentulah syurga! Kerana syurga adalah kejayaan hakiki yang kita semua cari, betul? Paling penting adalah kita berjaya meraih reda Allah SWT. Kerana apa? Reda Allah SWT adalah kunci kepada kejayaan kita iaitu syurga. Mudah kan formulanya?

Begitulah yang berlaku dalam kehidupan kita. Tidak kiralah dalam apa-apa bidang sekalipun, tidak kiralah apa jua matlamat yang ingin kita inginkan, semuanya bermula daripada langkah pertama. Justeru, untuk memulakan langkah pertama tersebut kita harus mempunyai perancangan yang baik supaya langkah kita tidak salah dan mampu membawa kita dengan lebih jauh. Lantas, seiring dengan usaha yang kita lakukan perlu juga kepada pengharapan dan pergantungan kepada Sang Pencipta Yang Maha Esa. Kerana hidup ini penuh dengan misteri dan kejutan. Sekiranya kita yakin kepada-Nya dan sentiasa bersedia, insya-Allah perjalanan kita akan terasa ringan.

“He that is good for making excuses is seldom good for anything else.” Ungkapan ini telah diucapkan oleh Benjamin Franklyn yang merupakan seorang pemimpin revolusi Amerika Syarikat, ahli falsafah, penulis dan filantrofis. Ini bermaksud sekiranya seseorang itu memang benar-benar menginginkan sesuatu perkara, maka dia dengan bersungguh-sungguh akan berusaha untuk menggapai perkara tersebut dan menjadikannya sebuah realiti. Apabila wujudnya alasan, sesungguhnya masih terdapat cebisan keraguan terhadap perkara yang diimpikan tersebut; tidak yakin dan tidak bersungguh-sungguh.

Aku ambil contoh abang Alif ini lah misalnya, sebelum beliau mengambil bahagian dalam Ironman 2019, beliau pergi bercuti ke Jepun bersama-sama keluarga. Sungguh malang itu tidak berbau. Dalam percutian tersebut, abang Alif mengalami kecederaan dimana bahunya telah dislocate dan beliau terpaksa berehat selama beberapa bulan sebelum dapat melanjutkan latihannya kembali. Setelah selesai tempoh rehabilitasi dan recovery, beliau terus melanjutkan latihan Ironman-nya.

Boleh saja kalau abang Alif tanam dan kubur saja impiannya untuk mengambil bahagian dalan Ironman 2019 dengan menggunakan alasan kecederaannya di Jepun tempoh hari. Selepas itu, bolehlah beliau rehat di rumah bersama keluarga, pergi sambung bercuti di luar negara atau menyanyi saja di depan orang ramai. Tak usah berpenat lelah untuk menjalani latihan yang memakan masa sehingga hampir 12 bulan untuk membentuk ketahanan fizikal dan mendapatkan stamina yang baik. Beliau boleh saja gunakan alasan kecederannya itu untuk tidak berlari sejauh 10 kilometer atau berbasikal sejauh 150 kilometer.

Namun, perkara yang berlaku adalah sebaliknya. Setelah beberapa bulan, abang Alif terus menjalani latihannya walaupun bahunya belum pulih sepenuhnya. Bukan setakat itu saja, abang Alif telah menghabiskan sebanyak RM40 ribu dalam kelengkapan basikalnya! Beb banyak tu! Bukan sikit duit, boleh keluar sebiji Myvi tau! Tapi disebabkan beliau minat dan memang betul-betul nak sertai (dan tamatkan) cabaran Ironman 2019, dikorbankan banyak perkara untuk cita-citanya itu. Kalau aku lah kan dapat duit sebanyak itu, memang banyak benda yang akan aku beli. Gold Yamaha Saxophone, Mini Cooper yang Mr Bean pakai itu dan banyak lagi lah!

Hakikatnya, itulah yang sebenarnya berlaku dalam kehidupan setiap seorang daripada kita. Sekiranya kita mempunyai matlamat dan cita-cita, mahu tak mahu memang perlu berkorban, berpenat lelah, sedih dan terkadang rasa putus asa. Sekiranya perjalanan menuju cita-cita itu tidak ‘dihiasi’ dengan tangis dan lelah, tidak ‘dijamah’ oleh liku dan duri, itu bukanlah dinamakan sebuah kecintaan kepada kejayaan.

Lihat saja keadaan Nabi Muhammad SAW dan para sahabat dalam mewariskan risalah agama Allah SWT kepada kita. Mereka ditohmah dan dicaci, Baginda Nabi Muhammad SAW dilemparkan usus binatang dan tahi, para sahabat gugur syahid dan mengalir darah di tanah bumi malah ramai golongan wanita menjadi balu dan anak-anak kecil menjadi yatim piatu. Sekiranya umat terdahulu tidak bersungguh-sungguh dalam menyebarkan dan memelihara agama Islam, nescaya warisan tersebut tidak akan sampai kepada kita pada hari ini. Mereka bukan sahaja berkorban harta, malah nyawa turut menjadi taruhan.

Konklusinya, untuk meraih mimpi dan cita-cita kita haruslan melangkah dengan keyakinan dan kesungguhan. Malah, kita juga harus tahu matlamat serta halatuju supaya perjalanan kita nanti tidaklah menyimpang jauh. Usah cipta bermacam alasan kerana alasan itu menandakan kita tidak bersungguh-sungguh dan hanya hangat-hangat tahi ayam. Orang sekarang kata apa? Sembang kencang!

Dalam hidup kita ini, tak semuanya manis. Bukan semuanya berjalan mengikut pada keinginan dan perancangan kita. Seperti lautan, adakalanya tenang menggamit hati. Lantas pada satu hari yang lain bergelora sehingga menghadirkan rasa gentar kepada sesiapa sahaja yang melihatnya. Dalam hidup akan ada satu fasa kita akan rasa sangat penat. Seolah-olah hidup ini tak adil. Perasaan putus asa membuak-buak sehingga menyebabkan kita merasakan sudah tidak ada lagi jalan kejayaan yang dapat ditempuh. Ya! Fasa itu memang wujud dan memang ada. Hatta aku sendiri banyak kali mengalaminya. Kalau dalam Bahasa Arab dipanggil sebagai futur.

“Habis, kalau dia datang, nak buat apa?” Duduk sebentar, kalian rehatlah. Minum air dan tarik nafas. Kepada yang ingin menangis, silakan berbuat demikian. Janganlah rasa malu dan ragu. Kerana tangisan itu bukan sebuah tanda kelemahan, melainkan sebagai tanda kekuatan kerana kalian telah mampu bertahan menempuh mehnah kehidupan dengan begitu lama sekali. Carilah orang-orang terdekat sekeliling kalian. Ibu, ayah, adik-beradik atau sahabat. Pegang tangan mereka dan usah biarkan diri kalian lemas sendirian.

Waktu inilah saat paling tepat untuk kita refleksi diri. Kita muhasabah diri sebaiknya. Minta nasihat daripada orang sekeliling. Perkara paling penting adalah, jangan sesekali kita jauhkan diri daripada Allah SWT. Berzikirlah, baca al-Quran. Kita boleh dapatkan segala macam bantuan yang ada di dunia seperti kaunselor, doktor pakar kesihatan mental, tapi mengapa tiba saja bab ketuhanan kita menolak? Bukankah hati makhluk itu dipegang oleh-Nya? Dan sebaik-baik tempat permohonan serta pergantungan adalah kepada Allah SWT semata-mata. Berehatlah sebaik-baiknya. Ingat, fasa ini bukanlah saatnya berhenti! Setelah kita selesai beristirehat, maka perjalanan harus diteruskan. Kalau bak kata-kata ibu aku, “Kesabaran itu memang pahit pada awalnya. Namun buahnya nanti akan menjadi manis.”

Dalam setiap perjuangan pasti akan ada sesuatu yang menjadi batu penghalangnya. Kawan yang tikam belakang, keluarga yang tidak memberi sokongan, kekurangan wang ringgit dan banyak lagi faktor penghalang. Hatta dalam perjuangan Nabi Muhammad SAW sendiri sekalipun, Abdullah bin Ubai menjadi batu penghalang yang selalu menyusahkan Baginda dan para sahabat. Adapun batu penghalang yang paling dekat dan utama adalah, diri kita sendiri. Adakalanya kita merasa begitu penat dan ingin sekali rasanya untuk berhenti. Fikiran negatif mula menguasai diri menyebabkan kaki lemah untuk berlari.

Remember, resting but not quitting. Yes it is hard and not easy. Because if it easy, everybody will do it. This is not the end, you just have to keep walking. Anything is impossible until it is done! Remember, you’re not alone in this journey. Have faith and keep going.

Ya, ini juga antara ibrah yang aku dapati semasa menonton video abang Alif. Dalam hidup, usahlah membandingkan diri kita dengan orang lain. Kerana setiap orang itu berbeza. Sebiji epal merah dan sebiji epal hijau mempunyai rasa yang berbeza; padahal kedua-duanya adalah sama. Begitu juga manusia. Setiap orang mempunyai kelebihan dan kekurangan masing-masing. Berbicara dalam konteks diri kita sendiri, dalam mengejar impian dan cita-cita kita haruslah kenal dahulu diri sendiri. Apakah kekuatan kita? Di mana kurangnya kita?

Di gimnasium misalnya, setiap orang yang berada di sana mempunyai matlamat tersendiri. Ada yang ingin melakukan senaman kardio, ada yang memang ingin menjadi ahli bina badan, ada juga orang yang pergi ke gimnasium hanya untuk menurunkan berat badan. Berbeza matlamat maka berbeza juga perbuatannya. Kerana setiap orang mempunyai kekuatan yang berbeza. Orang yang pertama kali menjejakkan kaki ke gimnasium tidak boleh melakukan 40 kilogram bench press sama seperti orang yang sudah tiga tahun bersenam di situ.

Jadi, untuk mengejar impian kita haruslah tahu kapasiti diri sendiri. Sekiranya kita masih belum atau tidak mampu melakukannya, tidak salah untuk mengatakan ‘tidak’. Kerana boleh jadi sekiranya ada paksaan yang berlaku terhadap diri kita, maka akan terjadinya perkara-perkara yang tidak diingini. Abang Alif berani menyertai Ironman 2019 di Langkawi kerana beliau sudah pernah menyertai Half Ironman 2018 dan daripada situ, beliau dapat mengukur keboleh stamina serta ketahanan fizikalnya.

Kepada pembaca di luar sana, sekiranya anda tidak ada rezeki dalam satu-satu perkara, usahlah resah dan gusar. Rezeki Allah SWT itu luas kerana Dia Maha Pemberi Rezeki dan Maha Pemurah. Adakalanya Allah SWT akan memperkenankan doa kita serta merta. Adakalanya Allah SWT melambat sedikit permohonan kita. Atau mungkin Dia tidak memberikan keinginan kita itu di dunia, namun dikabulkannya di akhirat kelak. Tetaplah berusaha dan bersangka baik, kerana Allah SWT Maha Mengetahui perkara yang kita perlukan, bukan yang kita inginkan. Kerana boleh saja terjadi perkara yang diinginkan itu akan mendatangkan kemudaratan kepada diri kita sendiri.

Kenapa terima kasih? Nak habis tulis dah ke? Belum lagi hehehe. Ini juga antara nilai yang membuat aku terharu apabila abang Alif lakukannya dalam video beliau. 800 meter terakhir, beliau tidak lari melainkan berterima kasih kepada semua orang yang ada di sepanjang jalan, terutama kepada sukarelawan acara Ironman 2019. Dalam era milennium ini, bagi aku etika berterima kasih ini sudah semakin pudar. Kadang-kadang, kawan sendiri yang kita tolong pun tak ucapkan terima kasih, betul? Kalau kita lihat juara Ironman 2019 di Kona, Jan Frodeno pun melakukan hal sama; berterima kasih kepada semua penonton dan orang-orang yang menyokongnya.

Terlalu ramai yang harus kita ucapkan terima kasih kerana kita tak akan mampu berjuang dengan sendiri. Berterima kasih kepada ibu dan ayah, kepada pemandu bas sekolah, tukang sapu di pejabat, berterima kasih kepada pramugari yang menjaga makan minum di dalam kapal terbang, kepada adik-beradik, jiran tetangga dan ramai lagi. Tak usah kita ulas soal berterima kasih kepada Allah kerana itu semestinya satu kewajipan yang tak perlu disuruh dan jikalau kita tidak pernah sekali pun berterima kasih (bersyukur), adakah layak kita mendiami syurga-Nya?

Sehingga akhirnya, janganlah lupa untuk berterima kasih dan menghargai diri sendiri kerana bersusah payah dan bertungkus lumus untuk berjuang serta menghadapi segala kesukaran. Hargai dan sayangilah diri sebaik mungkin kerana sanggup berkeringat mencapai impian. Jagalah hak-hak diri kita sebaik mungkin. Berikan rehat yang secukupnya dan jagalah kesihatan. Semoga dengan kesihatan tubuh badan, kiti diizinkan oleh Allah SWT untuk terus menggapai kejayaan demi kejayaan.

PENUTUP.

Rasanya, setakat ini sahaja yang mampu aku kongsikan kepada kalian. Mudah cerita, video abang Alif Satar ini memang penuh dengan nilai murni dan inspirasi. Banyak lagi yang ingin aku tuliskan di sini tapi tak apa-apa, cukup dulu setakat ini. Kalau ada lagi mesej dan nilai murni lain yang kalian boleh nampak, haa cubalah kongsikan sekali. Moga-moga dengan tulisan itu mampu menyelamatkan orang lain daripada keputus asaan dan kesusahan. Bak kata Sayyid Qutb, “Satu peluru hanya mampu menembusi satu kepala. Namun, satu tulisan mampu menembusi beribu kepala, malah jutaan.”

To abang Alif Satar, this is the least I can do. Spread the positiveness to others (through my writing) and I hope everyone can grasp the messages. Thanks to you (and your crews) that have inspired me (like a lot) from your videos and I hope other people can see the good things too; from your videos.

Wallahu Ta’ala A’lam.


Volkswagen Beetle – Bagaimana Idea Hitler Menjadi Kenderaan Ikonik

Sebutlah kenderaan-kenderaan yang dianggap ikonik, pasti ada peminat yang memujanya. Peminat siri filem James Bond sudah pasti mengenali kereta Aston Martin DB5 yang pernah digunakan dalam Goldfinger dan Skyfall. Rolls Royce dikaitkan dengan status elit dan kemewahan manakala Bugatti Veyron sinonim dengan kelajuan. Tetapi bagi Volkswagen Beetle, walaupun ia tidaklah sehebat kereta-kereta yang lain, ia tetap dianggap satu kenderaan ikonik yang menjadi kebanggaan tiga negara iaitu Amerika Syarikat, Jerman dan Mexico.

Idea di sebalik Beetle ini merupakan tindak balas kepada kejayaan Ford menghasilkan kereta model T yang dianggap satu kejayaan besar oleh ramai pihak. Untuk meniru formula Ford, syarikat motosikal Jerman NSU menceburkan diri dalam segmen perniagaan kereta kecil dan mengupah lelaki di sebalik Porsche, Ferdinand Porsche untuk mereka kenderaan berkenaan. Hasilnya, NSU menghasilkan prototaip pertama yang dipanggil Type 32 pada tahun 1932 dan ini merupakan siri prototaip kenderaan yang dihasilkan sebelum Volkswagen sebenar dibuat.

Mungkin ada menganggap tindakan NSU mengupah Porsche satu kesilapan. Tetapi hakikatnya, beliau bukan calang-calang pereka kereta dan pernah mendapat bimbingan Hans Ledwinka, seorang pereka dan pengasas jenama kereta Tatra. Ledwinka juga antara bertanggungjawab menghasilkan konsep enjin belakang yang disejukkan udara, satu konsep yang diaplikasikan Porsche dalam rekaan Beetlenya bertahun-tahun kemudian. Pada tahun 1900, beliau memperkenalkan kereta hibrid elektrik-petroleum pertama di dunia yang dipanggil Lohner-Porsche-Electrochaise di Paris, sesuatu yang menarik minat ramai pengunjung pameran ketika itu.

Lima tahun selepas itu, Porsche menyertai syarikat Austro-Daimler dan menghasilkan kereta lumba pertamanya, Prince-Heinrich-Wagen. Melalui rekaan kereta lumbanya itu, beliau dapat melihat kepentingan aerodinamik dan ini mempengaruhi rekaan keretanya untuk tahun-tahun mendatang. Ujian terowong angin turut membantunya menghasilkan kereta lumba yang baik untuk Auto-Union. Sebelum memulakan langkah dengan membuka syarikat sendiri pada tahun 1929, Porsche juga pernah bekerja bersama Daimler-Benz dan bertanggungjawab menghasilkan model Mercedes terkenal seperti SS dan SSK.

Selepas Adolf Hitler dan Parti Sosialis Kebangsaan (Nazi) berkuasa, Porsche turut mengumumkan konsep kereta kecil tetapi berpatutan semasa Pameran Kenderaan Berlin tahun 1933. Idea tersebut menarik perhatian Hitler dan beliau melihat ia sebagai kunci untuk mentransformasikan Jerman sebagai sebuah negara berkenderaan moden yang sebenar. Untuk merealisasikan rancangan itu, kedua-duanya bertemu pada tahun 1934 bagi membincangkan konsep ‘Kereta Rakyat’.

Berdasarkan idea Porsche, beliau melihat kereta tersebut mempunyai motor enjin yang boleh disejukkan dengan udara, kuasa brek sebanyak 25 kuasa kuda, berat kurang daripada 1,500 paun dan suspensi bebas pada keempat-empat tayarnya bagi membolehkan ia mencapai kelajuan 100 kilometer sejam. Walaupun pada dasarnya bersetuju dengan gagasan beliau, Hitler mahu menambah sentuhannya pada rekaan Porsche. Hitler mahu kereta tersebut boleh menempatkan empat tempat duduk, boleh bergerak dengan jarak 100 kilometer dan menggunakan amaun minyak kurang daripada tujuh liter, harga ditetapkan 900 Reichsmark dan memberi tempoh 10 bulan untuk menghasilkan prototaip.

Selepas melihat semua cadangan yang dinyatakan, Porsche dan pasukan perekanya mula membina tiga prototaip di sebuah garaj di kediamannya berhampiran Stuttgart. Tatkala memantau perkembangan projek berkenaan seperti seekor helang mengintai pergerakan mangsanya, Die Fuhrer mendapat tahu Porsche bukanlah seorang warga Jerman tetapi memegang kerakyatan Czech. Untuk mengelak ia dari menjadi masalah di kemudian hari, Hitler menukar secara formal kerakyatan pereka Beetle itu kepada Jerman. Namun, bukan itu saja yang menjadi masalah beliau.

Pada masa sama, Tatra mendakwa Porsche sudah melanggar hak cipta beberapa patennya termasuk rekaan milik Ledwinka, pereka yang dikagumi Hitler dan Porsche. Masalah tersebut diselesaikan apabila Nazi Jerman mengilhak Austria, merampas kilang mereka dan melarang prototaip yang dihasilkan Ledwinka ditayangkan kepada umum. Pada tahun 1960-an, Volkswagen membayar sejumlah besar penyelesaian luar mahkamah yang lumayan kepada Tatra untuk menutup terus isu berkenaan.

Pada tahun 1936, ia mula diuji di jalan-jalan Jerman di mana Porsche dan pasukan perekanya menguji pelbagai rekaan termasuk enjin. Enjin yang disejukkan udara dan dibantu kipas mengelakkan ia dari mengalami masalah terlebih panas atau terlebih sejuk, satu masalah yang sentiasa menghantui enjin yang disejukkan cecair. Selain itu, Volkswagen juga dikenali kerana bersifat ringkas dan komponen alat gantinya mudah didapati, satu kelebihan yang sudah pasti menarik perhatian pengguna. Tetapi bagi Hitler, itu masih belum memuaskan hatinya kerana beliau mahukan kereta ini dapat mengatasi model T yang dihasilkan Ford.

Semasa Pameran Kenderaan Berlin 1937, sudah menjadi kebiasaan Hitler melihat kenderaan yang dipamerkan termasuk model P-4 Opel yang dihasilkan Adam Opel. Model berkenaan dijual dengan 1,450 marks dan bagi Opel, calon terbaik untuk Kereta Rakyat yang diidamkan Hitler. Tetapi bagi Hitler, ia seolah-olah mencabar kedudukan Volkswagen yang dianggap seperti anak sendiri dan tiada siapa yang harus masuk campur semasa ia sedang dibentuk kecuali Porsche dan pasukan perekanya. Bagi membolehkan agenda Kereta Rakyat ini tidak tercabar, kepimpinan tertinggi Nazi membentuk sebuah syarikat dipanggil Gesellschaft zur Vorbereitung des Volkswagens yang diberi dana oleh Barisan Buruh Jerman.

Bagi Porsche, ia merupakan satu berita baik kerana itu sekaligus tidak menjejaskan kedudukan kewangannya. Berikutan itu, sebuah kilang kecil dibina Zuffenhausen berhampiran Stuttgart dan hasilnya, 30 unit berjaya dihasilkan di situ. Ini disusuli pula dengan penghasilan 38 unit Volkswagen di kilang berkenaan. Namun, bagi memastikan ia memenuhi aspirasi Hitler, Porsce dan pasukannya kembali ke Amerika untuk merekrut jurutera dan eksekutif serta mendapatkan lebih banyak peralatan diperlukan kilang.

Pada masa sama, Barisan Buruh Jerman turut membentuk satu skim yang membolehkan pekerja dapat membeli Volkswagen lebih awal yang dipanggil Kraft durch Freude (Kekuatan melalui Kegembiraan). Selepas Jerman menceroboh Poland pada September 1939, 210 kereta sedan Volkswagen dihasilkan. Hanya dua sahaja merupakan prototaip tentera manakala bakinya diserahkan kepada pegawai-pegawai tentera sebagai kenderaan peribadi mereka. Hitler sendiri turut mendapat kereta berhud Volkswagen pada tahun 1938.

Selepas Perang Dunia Kedua meletus, apa yang dijanjikan Hitler hanya tinggal janji. Kilang Volkswagen seperti kilang-kilang lain di Jerman diubah fungsinya sebagai kilang menghasilkan kenderaan tentera, senjata api, bom dan roket V-1. Kebanyakan buruh yang digunakan ialah buruh paksa yang diambil dari negara-negara yang dikuasai rejim Nazi. Porsche sendiri direkrut pihak tentera untuk menghasilkan kereta kebal bagi pihak rejim. Satu rekaannya ialah kereta kebal Tiger yang menjadi igauan ngeri tentera Soviet semasa Pertempuran Kursk. Walaupun bilangan kereta kebal dan perisai mereka melebihi bilangan kereta kebal Tiger yang dimiliki Erich von Manstein, ia sangat menakutkan dengan bilangan yang terbunuh akibat diserang Tiger terlalu ramai.

Selain kereta kebal dan perisai bagi pihak tentera, Volkswagen secara berasingan turut sibuk membangunkan Beetle mereka sesuai mengikut keperluan pihak tentera. Salah satu daripadanya ialah Kubelwagen yang dianggap Jeep bagi pihak Nazi Jerman. Varian yang diingini pihak Nazi Jerman ialah Type 82 di mana ia diubahsuai mengikut keperluan unit seperti kereta rasmi biasa, kereta perisai dan ambulans. Dan ia amat membantu Erwin Rommel dan Afrika Korpnya semasa kempen mereka di Afrika Utara. Selain Afrika, Kubelwagen juga diminati di Medan Timur kerana tidak dijejaskan dengan cuaca sejuk. Tetapi di Rusia, bilangan kenderaan tersebut terlalu sedikit jika dibandingkan bilangan tentera yang menggunakannya.

Namun, Kubelwagen bukan satu-satunya kenderaan yang dihasilkan Volkswagen. Syarikat tersebut turut menghasilkan Schwimmwagens di mana ia berperanan sebagai kenderaan amfibia. Ada dua jenis varian yang dihasilkan oleh Volkswagen iaitu Type 128 dan Type 166. 60% daripada kenderaan sebegini yang dilihat semasa WWII ialah Type 166 kerana ia dihasilkan pada tahun 1942 dan diserahkan kepada sayap tentera Schutzstaffen (SS), Waffen SS. Kebiasaannya, ia digunakan untuk pergi ke kawasan desa, menyeberangi sungai dan menjalankan aktiviti perisikan di kawasan perairan. Tetapi kebanyakan pegawai lebih suka menggunakannya sebagai platform menembak itik. Selain Schwimmwagens, Volkswagen turut menghasilkan varian traktornya yang dipanggil Traktor Rakyat atau nama lainnya Kettenlaufwerk. Ia juga digunakan dalam jumlah sedikit di Afrika dan Medan Timur.

Seperti mana kilang-kilang lain semasa WWII, kilang Volkswagen tidak terlepas dari menjadi mangsa pengeboman pihak Bersekutu dan mengalami kerosakan teruk. Namun selepas perang, pembuatan kereta tetap diteruskan dengan alat ganti dan komponen yang masih ada. Semua ini berlaku terima kasih kepada Mejar Ivan Hirst. Hirst sudah melihat kemampuan dan kualiti kenderaan tentera yang dihasilkan Volkswagen semasa perang dan percaya apabila sektor pembuatan kembali beroperasi, Beetle ini akan menarik minat ramai orang melangkaui Jerman itu sendiri. Dan pada tahun 1947, pembuatan Beetle kembali diteruskan dengan menggunakan model Type 60 sebelum WWII berlaku.

Selepas tamat perang, Porsche ditahan pihak berkuasa Perancis dan dituduh melakukan jenayah perang. Bagaimanapun selepas siasatan teliti dibuat, beliau dibebaskan hasil usaha keras keluarganya termasuk anaknya Ferry Porsche. Dua beranak itu meneruskan pembangunan kereta sport Porsche pertama yang pada mulaya dibina sebagai prototaip sebelum perang. 50 unit pertamanya mula dibina di Austria pada tahun 1948. Model kereta Porsche 356 ini kemudiannya menjadi penyelamat keluarga mereka dan untuk 17 tahun selepas itu, mereka dapat menghasilkan 78,000 model 356. Porsche juga mendapat bayaran lumayan dalam bentuk royalti bagi setiap kereta Volkswagen yang dikeluarkan di kilang mereka.

Volkswagen mula bertapak di hati rakyat Amerika selepas ia diperkenalkan dengan gelaran Beetle oleh artikel akhbar New York Times. Bagaimanapun, tidak ramai yang meminati kenderaan ikonik ini. Amati kenyataan laporan pengerusi suruhanjaya pengilang permotoran Britain Sir William Rootes. Rootes dan ahli jawatankuasa berpandangan kenderaan tersebut tidak menarik di mata sesiapa saja dan pada akhirnya menyimpulkan kenderaan tersebut sebagai hodoh dan bising. Ia bagaimanapun dianggap simbol pemulihan ajaib ekonomi Jerman dan siapa sangka menjadi pilihan pelanggan yang menolak elemen materialisme pada tahun 50-an dan 60-an. Populariti Beetle turut dibantu oleh kempen iklan ‘Think Small’ yang diilhamkan oleh sebuah syarikat Yahudi bernama DDB yang turut bertanggungjawab menghasilkan iklan syarikat penerbangan El Al. Maka tidak hairanlah pada akhir tahun 1990-an, apabila ia dilancarkan semula, ia dianggap media sebagai kelahiran semula ikon Amerika.

Tetapi Beetle bukan saja menjadi pujaan di Jerman dan Amerika Syarikat, ia juga popular di Mexico. Model Volkswagen ini menjadi pilihan dalam kalangan anggota kelas pertengahan bawah bukan saja atas sebab harga dan boleh diharap tetapi juga menonjolkan elemen domestik. Sehinggakan pada tahun 1978, model kereta yang digelar vochito oleh penduduk tempatan dianggap ikon oleh warga Mexico. Antara sebab ia menjadi pilihan kerana ia langsung tiada kaitan dengan elemen imperialisme yang dibawa Amerika Syarikat ke Mexico seperti yang dibawa jenama-jenama dari negara Uncle Sam. Kereta Beetle terakhir yang keluar dari kilang di Puebla merupakan kenderaan terakhir daripada lebih 21 juta model Beetle yang dihasilkan dari 1945 hingga 2003.

SUMBER


Gorehabba – Festival Baling Tahi Lembu Di India

Pada setiap Rabu terakhir bulan Ogos (kecuali 2020), Festival La Tomatina diadakan di Bunol, Valencia, Sepanyol. Festival ini menyaksikan penduduk tempatan dan pelancong saling membaling tomato antara satu sama lain untuk tujuan hiburan. Tetapi di Gumatapura, sebagai menandakan berakhirnya perayaan Deepavali/Diwali, penduduk mengumpul tahi lembu dalam kampung sebelum saling membaling antara satu sama lain.

Festival Gorehabba menyaksikan penduduk mengumpul tahi lembu dari rumah-rumah penduduk yang menternak lembu di Gumatapura. Gumatapura merupakan sebuah perkampungan yang bersempadan di antara dua negeri di selatan India, Tamil Nadu dan Karnataka. Tahi yang dikumpul kemudiannya dibawa ke kuil di mana pendeta-pendeta Hindu memberi restu kepada tahi yang dibawa.

Setelah itu, ia akan dibawa ke kawasan terbuka dan lelaki tanpa mengira usia akan saling membaling tahi. Bagi sesetengah orang, ia amat menjijikkan. Tetapi menurut Mahesh, seorang petani tempatan, ia mempunyai manfaat dari segi kesihatan.

Mana-mana individu yang tidak sihat dan masuk bermain dikatakan boleh pulih selepas itu. Atas sebab itu, tidak hairanlah ada yang sanggup berguling di atas tanah penuh dengan tahi semasa pesta Gorehabba berlangsung. Ini bagi memastikan peserta mendapat manfaat perubatan tahi lembu – walaupun dianggap karut oleh komuniti saintifik.

Di India, ini bukan sesuatu yang aneh. Ini kerana sesetengah penganut Hindu percaya lembu dan apa saja hasil buangan mereka bersifat suci dan ada manfaat kepada mereka. Malah, ada yang percaya ia merupakan penawar ajaib Covid-19.

Walaupun dibantah sekeras-kerasnya oleh komuniti saintifik India, sesetengah ahli parti Bharatiya Jannata (BJP) tetap menjaja idea ini. Malah, ada mencadangkan tahi dan air kencing lembu diproses sebagai produk kecantikan dan kesihatan seperti sabun dan penghalau nyamuk.

RUJUKAN

AFP. (2021, 7 November). India’s ‘Cattle Royale’ dung fight marks end of Diwali. The Straits Times.


Kehodohan Ibu Kota Yang Tiada Taranya

Pada hari Ahad yang lalu, sehari sebelum puasa, seorang kawan mengajak aku untuk melepak di Kampung Baru, menikmati hari terakhir untuk makan siang di khalayak ramai tanpa perasaan bersalah.

Kami lepak di sebuah restoran Acheh dan duduk sambil melihat beberapa orang Acheh sedang duduk santai bermain dam haji.

“Kau nampak tak semua keindahan ini akan bakal hilang dibunuh kehodohan dari ketamakan?” tanya kawan aku, sambil menghirup jus alpukat.

Topik yang dibincangkan pada petang itu betapa bencinya kami kepada Menteri Wilayah Persekutuan, tentang kegilaannya nak “memajukan Kampung Baru”.

Sibuk bercakap tentang harga hartanah sekian ringgit setiap satu inci persegi, sibuk bercakap tentang pelaburan yang kononnya datang untuk memperkayakan kita semua, tetapi ada hasad dengki untuk memisahkan komuniti yang dah tinggal di sini selama hampir ratusan tahun.

Atas nama pembangunan.

Dia melihat Kampung Baru dengan penuh sayu.

“Lima atau sepuluh tahun lagi, semua ini akan lenyap dan digantikan dengan kehodohan konkrit dan kaca hasil kesombongan kaum pemodal yang langsung tak ada nilai estetika seni,” kata kawan aku lagi.

Aku diam. Hisap rokok sambil mendengar lagu Nissa Sabyan yang mendayu-dayu.

Kira-kira lima belas tahun yang lalu, aku menyertai demo pertama dalam hidup aku. Aku membantah cadangan untuk meruntuhkan Stadium Merdeka untuk digantikan dengan bangunan pencakar langit serta kompleks membeli-belah.

Aku membantah kerana aku tidak mahu anak aku bertanya, “Malaysia merdeka tahun 1957, di Stadium Merdeka. Kat mana Stadium Merdeka tu, abah?” dan aku menjawab “Stadium Bukit Jalil.”

Kehodohan ini makin banyak kelihatan bukan sahaja di ibu kota Malaysia, tetapi seluruh dunia. Ini adalah agenda globalis dan pakar pemikir neo-liberal yang mahu menghapuskan kedaulatan negara-negara dengan mewujudkan entiti supranegara seperti PBB, Statut Rom, Kesatuan Eropah dan negara yang tunduk dengan arahan Bank Dunia.

Pakar arkitek seperti Le Corbusier, Oscar Niemeyer, Norman Foster dan Zaha Hadid telah mencorakkan dunia arkisektur selepas Perang Dunia Kedua, dengan desain pasca moden yang digelar internationalism, untuk kononnya “masyarakat yang adil, egalitarian dan progresif.”

“Kau cuba lihat kehodohan KLCC. Kononnya berseni tapi pada aku menyakitkan mata dengan bangunan besi dan kaca yang langsung takde sangkut paut dengan sejarah peribumi negara. Sejak bila geometri Islam adalah kesenian Melayu?” ngomel kawan aku sambil memandang kepada bangunan itu.

“Kita fikir prestij, kita sanggup bina jambatan skybridge atas udara. Nampak canggih bila nampak terapung antara dua bangunan. Tapi jambatan kat kampung masih daif,” kata aku paraphrase ayat dialog dalam novel aku Rokok Nan Sebatang.

“Orang-orang yang duduk kat Kementerian Wilayah Persekutuan masih menganggap novel kau novel sampah, bro,” kata dia sambil menghirup air alpukat sampai habis.

Dia bangkit dari kerusi dan keluarkan dompetnya, sebelum membayar ke kaunter.

“Sebab ni aku suka lepak Kampung Baru. Tempat terakhir Kuala Lumpur yang masih dara daripada kelucahan pasca moden ni.”

“Dan tak lama lagi Menteri Wilayah Persekutuan pun akan melacurkan si anak dara ini dengan pemaju tanah yang nak membayar berbillion-billion.”

Masuk kereta, lagu dari penyanyi folk, Azmyl Yunor – Anak Dara pun berkumandang. Feeling menikmati Syaaban terakhir, melabuhkan tirainya sebelum Ramadhan menyinsing.


Matematik Dan Ekonomik Piala Dunia

Pertandingan Piala Dunia sering membuktikan yang nama dan sejarah tidak menjaminkan kejayaan. Prestasi rancak Mexico ketika menentang Jerman berakhir dengan kemenangan tipis yang amat bermakna. Skuad kebangsaan Iceland pula menjadi lambang kebanggaan apabila seperti guruh, mereka mengekalkan momentum dari Euro lagi. Tetapi peristiwa-peristiwa sebegini bukanlah baru. Perancis dan Uruguay pernah ditumbangkan oleh Denmark dan Senegal pada tahun 2002. Pada tahun tersebut, Korea Selatan membenamkan Itali dan Sapin sebelum dikekang tipis oleh Jerman di peringkat Separuh Akhir.

Kemanisan-kemanisan ini semestinya akan dikenang selamanya. Pertandingan Piala Dunia dikatakan mampu menjana perolehan yang besar. Sebanyak 32 pasukan akan beraksi. Tetapi jumlah kunjungan tentu sekali akan melibatkan hampir setiap negara. Seramai 100,000 orang China sahaja mengunjungi Rusia untuk menyaksikan Piala Dunia 2018. Bilangan penerbangan daripada Mexico pula menjangkakan kehadiran seramai 25,000 orang daripada negara “giant-killer” tersebut [1].

Jabatan Sukan dan Pelancongan Moscow mengharapkan kedatangan yang melebihi angka juta [2]. Petadbiran Moscow melaksanakan kawalan harga bagi penginapan hotel untuk menjaga nama baik di mata pelancong. Tentu sekali usaha ini dibuat sebagai modal untuk mengembalikan para pelancong. Jadi keuntungan yang dibayangkan setniasa merambangkan mata kerajaan. Ada juga pihak yang membuatkan Piala Dunia sebagai jaringan politik masing-masing.

Bagi mereka, penyediaan hotel tidak akan merugikan. Pembinaan 11 hotel utama tidak akan menjejaskan ekonomi, kerana perusahaan ini boleh menempatkan pengunjung-pengunjung lain dalam jangka masa panjang. Namun harus dijelaskan bahawa hotel bukanlah satu-satunya keperluan. Berdasarkan peraturan yang ditetapkan FIFA, tuan rumah perlu menyediakan enam stadium berkapasiti 40,000 penonton. Bagi majlis-majlis pembukaan dan penutupan pula, FIFA mewajibkan stadium besar bagi menempatkan 60,000 dan 80,000 orang.

Stadium-stadium pula perlu disokong dengan penyediaan tapak letak kenderaan dan perhubungan pengangkutan awam. Keefisyenan juga harus disandarkan dengan persediaan keselamatan. Persekutuan Rusia dipercayai telah membuat perbelanjaan besar sebanyak AS$14 bilion (RM56 bilion) [3]. Kos yang dahsyat memang melahirkan banyak tanda tanya. Rusia memang terkenal sebagai negara penyumbang bagi dunia bolasepak dengan liga yang boleh dihormati.

Namun negara ini juga masyhur dengan masalah korupsi yang diperangi kerajaan dengan dasar ‘siviliki’. Melaburkan AS$14 bilion untuk 64 perlawanan memerlukan duit kopi yang banyak untuk mempercepatkan proses. Rusia hanya mempunyai masa selama tujuh tahun sahaja untuk bersedia. Bermula tahun 2014, Rusia membangunkan sebanyak 12 stadium di 11 kota. Empat daripadanya dibina dari tanah lapang sahaja. Persediaan rapi dibuat untuk melengkapkan piawaian keselamatan global untuk memelihara pengunjung daripada masalah keganasan puak pelampau.

Lapangan terbang dinaiktaraf dengan sistem kawalan udara, pengawasan, navigasi dan komunikasi yang terkini. Sebuah projek kereta trem dimulakan di Samara. Pengurusan najis pun diutamakan Rusia, kerana kedatangan jutaan orang tentu sekali akan mengatasi kemampuan biasa. Untuk menjimatkan kos, Rusia menubuhkan sebuah suruhanjaya sukarelawan yang menarik pendaftaran seramai 177,000 orang.

Kos yang besar ini bukanlah satu perkara yang baru. Brazil mengeluarkan perbelanjaan melebihi AS$11.6 bilion (RM38.3 bilion). Namun Brazil tidak berjaya menjadi juara selepas dimalukan Jerman dengan kekalahan 1-7. Lebih teruk lagi, Brazil tidak mendapat keuntungan yang diharapkan. Laporan kewangan menunjukkan hanya FIFA yang mendapat keuntungan besar menerusi hak penyiaran dan penajaan. FIFA turut mendapat sebahagian daripada hasil jualan tiket sebagai royalti, ketika mereka tidak langsung membangunkan stadium dan infrastruktur.

Yang menanggung rugi ialah rakyat Brazil, apabila perbelanjaan kerajaan menciptakan projek gajah putih. Stadium Maracana boleh menempatkan seramai 40,000 pengunjung. Selepas Piala Dunia, stadium ini diberikan kepada Nacional Futebol Clube yang berada di liga bawahan dengan fanbase 1,500 orang setiap perlawanan sahaja. Jika wujudnya perumpamaan “menampar muka dengan kaki sendiri”, inilah contoh yang terbaik.

Walau apa pun, Piala Dunia tidak semestinya merugikan. Afrika Selatan menunjukkan kemenangan strategik meskipun ternyata wujud jurang antara kaya dan miskin. Tetapi tujuan utama kerajaan masih bersifat inklusif kepada keperluan pelaburan asing. Afrika Selatan mengharapkan kedatangan pengunjung akan membuka mata dunia korperat untuk melihat negara mereka. Selepas Piala Dunia 2010, jumlah pelancongan Afrika Selatan didapati meningkat pada 7% bagi tiga tahun, iaitu hampir 10 juta pelancong. Dan mereka hanya berbelanja sebanyak AS$4 bilion (RM12 bilion) sahaja.

Maka asas pertama untuk menjaminkan keuntungan dalam pengurusan Piala Dunia tertakluk kepada keadaan negara tuan rumah. Umumnya sebuah pembangunan mengejut akan mengganggu imbangan kos sara hidup yang akan berpanjangan. Namun jumlah perbelanjaan Perancis pada 1998 yang tidak melebihi AS$400 juta (nilai sekarang) memaparkan disiplin pembangunan yang harus dicontohi. Stadium sedia ada yang serba baik akan menjaminkan keuntungan besar-besaran atas penjimatan kos.

Dengan prasarana sedia ada yang mapan sahaja barulah tuan rumah boleh berjaya. Jika tidak, FIFA mendapat keuntungan yang banyak. Syarikat pembinaan akan merasai pelaburan daripada kerajaan, yang tentu sekali terdiri daripada kroni. Dan rakyat akan membayar kos tersebut tetapi akan gembira kerana – “kita adakan Piala Dunia”, walaupun ada dalam kalangan mereka akan melahirkan anak dalam masa 9 bulan selepas demam Piala Dunia.

[1] https://sputniknews.com/worldcup-2018-archive/201802141061656018-fifa-world-cup-mexico-fans/

[2] http://welcome2018.com/en/journal/materials/moskva-ozhidaet-do-1-mln-bolelshchikov-v-dni-chm-2018/

[3] https://www.rbc.ru/society/08/06/2018/5b02f8039a7947289e44a869?from=center_2 (RU)


Oda Nobunaga – Bapa Penyatuan Seluruh Jepun

Sesungguhnya negara Jepun sangat kaya dengan sejarahnya. Sejarahnya penuh warna-warni. Antara warna-warni yang boleh kita belajar ialah seorang tokoh yang bernama Oda Nobunaga (織田 信長), yang bercita-cita menyatukan seluruh Jepun, ketika di hujung Perang Saudara Antara Negeri di Jepun. Lahir pada 23 June 1534 di Owari, siapa tahu yangOda Nobunaga bakal menjadi salah seorang daripada pemerintah Jepun yang hebat dalam sejarahnya. Dalam sejarah, Jepun disatukan oleh tiga orang, dan penyatuan itu dimulakan oleh Nobunaga, kemudian diteruskan oleh Toyotomi Hideyoshi dan dilengkapkan oleh Tokugawa Ieyashu.

Walaupun dilahirkan sebagai seorang bangasawan, namun itu tidak pernah membuatkan Oda Nobunaga jadi besar kepala. Dia dikenali sejak kecil sebagai seorang lelaki yang tidak pernah sebati dengan keadaan masyarakat di sekelilingnya. Dia merupakan seorang anak lelaki yang mempunyai jiwa memberontak yang kuat. Ketika usia kecilnya, dia sering dilihat bermain dengan rakan-rakannya yang daripada kalangan rakyat biasa sehingga digelar “The Fool Of Owari”. Ketika pengenalan senjata api ke Jepun, dia dikenali kerana melahirkan rasa kagumnya pada tanegashima firearms atau lebih dikenali sebagai “Senjata Api Jepun.”

Oda Nobunaga – Anak Muda Yang Memberontak

Pelbagai kisah dicatatkan mengenai kehidupan Oda Nobunaga sewaktu muda. Pada tahun 1546, Oda Nobunaga telah mengalami pengalaman menghadiri ritual cukup umur di Istana Furuwatari dan dinamakan sebagai Oda Kazusanosuke Nobunaga dan dikahwin dengan dengan Nohime pada usia 14 tahun untuk mewujudkan hubungan sekutu antara provinsi Owari dan Mino.

Apabila ayahnya mangkat pada tahun 1551, Oda Nobunaga dilantik menjadi ketua puaknya. Walaupun sedemikian, ketika ini perangai Nobunaga yang pelik dapat dilihat. Dia menolak untuk menghadiri majlis pengebumian ayahnya, di mana telah membuatkan seluruh puak-puak yang bernaung di bawah puak Oda telah naik darah. Namun pada akhirnya, dia terpaksa juga menghadiri majlis pengebumian itu.

Namun anehnya ketika dia diminta untuk memberi penghormatan terakhir, dia telah membuang abu ritual tersebut. Dicatatnya dia membuang abu tersebut laksana seorang ahli sumo membuang garam ke dalam gelangang untuk menyucikan gelanggang. Hamba setia kepada ayahnya telah membunuh diri sebagai protes kepada tindakan Oda Nobunaga ini. Oda Nobunaga yang terkesan dengan peristiwa itu telah mengarahkan sebuah kuil di bina untuk menghargai hamba setia ayahnya, iaitu Shiba Yoshimune.

Persengketaan Adik Beradik Demi Sebuah Kuasa

Ketika era Nobunaga menjadi ketua puaknya, terdapat beberapa konflik berlaku dan memisahkan puak Oda kepada beberapa bahagian. Dalam itu, Oda Nobunaga dicabar oleh pakciknya Oda Nobutomo dan juga adiknya iaitu Oda Nobuyuki. Kedua-dua oran ini telah bekerjasama dengan merancangkan konspirasi untuk menggulingkan kepimpinan Oda Nobunaga dan merancang untuk menggunakan Shiba Yoshimune, yang merupakan gabenor dalam provinsi Owari untuk menjatuhkan Oda Nobunaga.

Tetapi selepas seketika, Yoshimune didapati oleh Oda Nobutomo merupakan seorang pengsimpati pada perjuangan Oda Nobuanaga membuatkan Yoshimune telah dibunuh oleh Nobutomo. Tetapi sayangnya waris Yoshimune telah berjaya melarikan diri dan lari ke arah Nobunaga. Beberapa ketika selepas itu pula. Nobutama pula dibunuh oleh salah seorang daripada pakcik Nobunaga iaitu Oda Nobumitsu yang telah membunuh Nobutomo di Istana Kiyoshu. Oda Nobunaga pula telah bekerjasama dengan Nobumitsu untuk mematahkan setiap pemberontakan.

Beberapa bulan kemudian, Nobuyuki telah menyerang anak-anak buah di bawah puak Oda, iaitu dan telah mencetuskan pertempuran antara dua adik beradik. Oda Nobunaga dan Oda Nobuyuki telah turun untuk bertempur di Pertempuran Ino dan pertempuran ini telah dimenangi oleh Oda Nobunaga. Mujurlah ibu mereka telah masuk campur bagi menghalang sebarang pertumpahan antara adik beradik sedarah ini.

Namun siapa tahu yang Nobuyuki tidak pernah menyerah. Setahun selepas itu. Nobuyuki merancang untuk memberontak lagi, namun kali ini dia telah dimaklumkan oleh orang kepercayaannnya. Maka, merasakan kali ini adiknya telah melampau, maka Oda Nobunaga telah berlakon sakit dengan harapan dapat dekat dengan Nobuyuki dan akhirnya, Nobuyuki telah dibunuh oleh Nobunaga di Istana Kiyosu.

Pada tahun 1559, Nobunaga telah menghapuskan semua saingannya di dalam puaknya sendiri dan seluruh Provinsi Owari. Shiba Yoshikane, waris kepada Shiba Yoshimune telah dijadikan boneka untuk Nobunaga memerintah seluruh provinsi Owari. Namun untuk beberapa ketika selepas itu, Nobunaga menyedari bahawa Shiba Yoshikane cuba untuk mengenbalikan kegemilangan kegemilangan puak Shiba. Akibatnya, Yoshikane telah dijatuhkan daripada jawatan gabenor dan Nobunaga telah mengelak dari semua pakatan yang diukir atas nama puak Shiba.

Pertempuran Yang Mengukirkan Nama Nobunaga

Setahun selepas semua saingan Nobunaga dihabiskan di provinsi Owari, entah dari sebuah provinsi yang sangat berdekatan dengan Owari, seorang samurai yang memerintah Provinsi Suruga telah mengerahkan 25 000 orang askar untuk menjatuhkan pemerintahan Oda Nobunaga di Provinsi Owari.

25 000 orang askar Imagawa Yoshimoto dikatakan sedang mara ke arah Kyoto, kota pemerintahan Nobunaga di provinsi Owari. Tetapi untuk melawan 25 000 bala askar Yoshimoto, puak Oda hanya mampu mengerahkan 3000 orang askar sahaja. Bahkan 3000 orang askar ini pula terpaksa dikerahkan untuk mempertahankan beberapa buah kubu di sempadan.

Para penasihat Oda Nobunaga mengatakan bahawa pertempuran ini adalah sangat-sangat mustahil untuk dimenangi oleh Nobunaga. Namun, samurai hebat ini tidak pernah mengalah sebaliknya dia mengatakan bahawa dia ada cara untuk menang ke atas bala askar Yoshimoto. Direkodkan bahawa Yoshimoto telah berjaya menawan beberapa buah kota ketika kemaraannya. Ini telah dilaporkan kepada Nobunaga.

Diceritakan bahawa Oda Nobunaga telah merancang untuk memberi gambaran bahawa askar utama Nobunaga diletakkan di sebuah kuil. Bendera yang terlalu banyak dipacakkan di kuil itu untuk mengaburi pandangan askar pengintip musuh bahawa pasukan utama Nobunaga masih belum berganjak. Pada petang itu juga, askar-askar musuh telah meraikan kejayaan mereka dengan meminum arak dan berpesta, sambil beberapa askar pengimtip ditugaskan untuk memastikan bahawa pasukan utama Nobunaga belum lagi bergerak.

Padahal sebenarnya Oda Nobunaga telah memimpin 1500 – 2000 orang askarnya meredah hutan untuk menyerang secara mengejut ke atas pasukan Imagawa Yoshimoto. Direkodkan bahawa hujan ribut melanda kem musuh dan sebaik sahaja askar Nobunaga tiba, ketika itu dalam keadana lecun dan berat dengan air hujah, serta baru sahaja sedang berpesta, mereka tidak dapat menahan serangan dan bala askar Oda Nobunaga.

Diceritakan bahawa dalam pertempuran ini, Imagawa Yoshimoto turut mati dan dua orang jeneral utama Imagawa turut mati dalam pertempuran. Pad apenghujung pertempuran ini, semua askar Imagawa yang masih hidup telah menumpahkan taat setia tidak berbelah bahagi kepada Nobunaga memandangkan ketua dan dua dua jeneral perang mereka telah mati. Dalam pertempuran ini turut mengundang Tokugawa Iyasu daripada Mikawa yang turut menumpahkan taat setia pada Nobunaga. Samurai ini kemudiannya menyambung perjuangan Nobunaga selepas kemangkatan Nobunaga.

Kempen Penaklukan Oda Nobunaga

Selepas pertempuran yang berlaku dengan memihak kepada Oda Nobunaga, maka samurai ini mula merancang untuk meluaskan kekuasannya. Antara sasarannya ialah provinsi Mino yang dipimpin oleh Puak Saito. Dan ketika usianya mencecah 33 tahun, keluasan wilayah yang diperintah oleh Nobunaga terus meluas sehinggakan dia membina sebuah istana yang bernama Inabayama sebagai pusat pemerintahannya. Wilayah seterusnya yang berjaya jatuh ke tangan Nobunaga ialah wilayah Kyoto dan Kansai sama ada melalui peperangan dan pencaturan politik yang penuh licik.

Salah satu peristiwa yang terkenal dalam kempen Nobunaga menawan seluruh Jepun ialah untuk mengalahkan satu lagi puak terkenal di Jepun iaitu Puak Asakura, dan menawan Provinsi Echizen. Diceritakan bahawa dalam kempen penaklukan ini, salah seorang daripada orang kepercayaan Nobunaga telah mengkhianatinya dan ini membuatkan bala askar Nobunaga tewas teruk, apabila daripada 30 000 orang askar yang turun ke medan perang, hanya 10 orang sahaja yang selamat.

Namun, seperti sebelum ini, tindakan Nobunaga yang cuba menawan Echizen ini sebenarnya tidak disenangi oleh ramai orang bawahannya. Selepas tewas dalam pertempuran, sentimen kebencian ke atas Nobunaga mula bertiup. Ini telah mewujudkan satu lagi konflik perang saudara di bawah Nobunaga. Mujurlah semua sentimen itu berjaya dipatahkan oleh Nobunaga. Pemberontakan berjaya dipatahkan dan kali ini.

Selepas berjaya mematahkan pemberontakan itu, Nobunaga meneruskan kempen penaklukannya, di samping mematahkan beberapa serangan daripada musuh beliau. Selepas berjaya menawan Echizen, yang di mana beliau gagal ketika kali pertama berbuat demikian, satu lagi sentimen untuk menggulingkan beliau kembali memercik.

Ketika itu, Nobunaga dinaikkan pangkat daripada Dainagon kepada Konoe Daisho, yang merupakan pisis ketiga paling berkuasa di kerajaan ketika itu. Pemberontakan kedua yang berlaku berjaya juga dipatahkan oleh Nobunaga. Tetapi itu bukanlah penamat kepada pemberontakan. Beberapa pemberontakan kecil berlaku dalam wilayah pimpinannya membuatkan dia terpaksa membahagikan askarnya kepada beberapa bahagian, di mana bahagian askarnya akan dipimpin oleh orang kepercayannya.

Sebuah Pengkhianatan Dan Kematian Nobunaga

Oda Nobunaga sedang di puncak kejayaannya. Selepas berjaya menghancurkan puak Takeda dalam Pertempuran Temmokuzan. Oda Nobunaga hanya tinggal beberapa langkah sahaja untuk mencium kejayaan menyatukan seluruh tengah Jepun.

Pesaing kuat yang tersisa hanya tinggal puak Uesugi, Mori, dan Hojo yang ketiganya sedang mengalami kegagalan selepas kejayaan demi kejayaan dicapai oleh Nobunaga, di samping konflik dalaman yang melemahkan mereka.

Ketika melihat keadaan tiga puak di tengah Jepun yang masih belum diperangi yang sedang melemah, maka Nobunaga menghantarkan jeneral-jeneral terbaiknya ke berbagai penjuru negeri untuk meneruskan kempen penaklukannya.

Toyotomi Hideyoshi diperintahkan untuk menyerang puak Mori di Provinsi Bitchu; Niwa Nagahide untuk melakukan serangan atas Shikoku; Takigawa Kazumasu untuk mengawasi puak Hojo dan bersiap bagi serangan ke atas Provinsi Kozuke dan Shinano; dan Shibata Katsuie menyerang Echigo yang dikuasai puak Uesugi. Pada waktu yang sama juga, Nobunaga mengarahkan orang kepercayannya, Tokugawa Ieyasu, daimyo yang memerintah provinsi Mikawa, untuk mengelilingi seluruh wilayah Kansai bagi meraikan kemenangan mereka mengalahkan musuh azali Nobunaga iaitu Takeda.

Ketika itu, Nobunaga menerima khabar daripada Hideyoshi untuk yang sedang mengalami kebuntuan dalam penawanan sebuah benteng yang dipertahankan oleh Shimizu Muneharu dari puak Mori dengan begitu kental.

Mengetahui bahawa orang kepercayaannya sedang dirundung malang, maka Nobunaga pun berpisah dengan Ieyasu dan mengerahkan bala ke wilayah yang sedang ditawan oleh Hideyoshi.

Dia telah memerintahkan Akechi Mitsuhide untuk terlebih dulu berangkat ke sana sementara dia sendiri singgah dulu di Kyoto dan bermalam di Kuil Honnoji, tempat biasa Nobunaga menginap bila berkunjung ke kota itu.

Akechi Mitshuhide inilah yang menjadi dalang kepada kematian Nobunaga. Dia menjadi pengkhianat dan sedang merencanakan pemberontakan. Akechi Mitsuhide kembali ke markas besarnya, Istana Sakamoto di Provinsi Tamba. Dia mengadakan pertemuan di dengan beberapa orang bagi menjelaskan tujuannya untuk memberontak. Mitsuhide merasa inilah saat yang tepat untuk bertindak kerana Nobunaga sedang dalam keadaan tidak bersedia langsung di Honnoji dan sebagian besar daimyo dan jeneral kepercayaan Nobunaga sedang sibuk berperang di seluruh Jepun demi memenuhi cita-cita Nobunaga.

Mitsuhide memulakan agenda jahatnya denngan memimpin pasukannya ke Kyoto dengan alasan Nobunaga ingin mempamerkan kekuataan tenteranya melalui perarakan.

Tidak ada yang seorang pun yang memasang curiga sepanjang pasukan Mitsuhide bergerak ke arah Kyoto kerana bukan pertama kalinya Nobunaga melakukan perarakan tentera, di samping Mitsuhide ialah orang kepercayaan Nobunaga.

Sebelum fajar menyingsing, pasukan Mitsuhide telah mengepung kuil itu lalu serangan mengejut dilakukan ke atas pasukan Nobunaga yang langsung tidak bersedia. Panah-panah api ditembakkan sehingga api menjalar membakar bangunan itu. Nobunaga dan para pengawalnya melawan dengan gigih namun kerana dalam keadaan tidak bersedia, dan jumlah askar yang kurang berbanding dengan pasukan Mitsuhide, maka akhirnya dalam keadaan yang cedera parah, Nobunaga membunuh dirinya dengan melakukan seppuku.

Setelah menghancurkan kuil Honnoji dan mengalahkan Nobunaga, Mitsuhide menyerang Istana Nijo yang terletak tidak jauh dari situ, di mana Oda Nobutada, anak sulung dan calon penerus legasi Nobunaga, bermalam. Tidak mampu untuk melawan serangan mengejut itu, Nobutada pun mengikuti jejak ayahnya melakukan seppuku di istana yang telah terkepung itu.

Legasi Perjuangan Nobunaga Diteruskan

Mitshuhide kemudiannya cuba untuk menaikkan dirinya sebagai pemerintah baru wilayah Nobunaga, namun pantas dibunuh dan dikalahkan oleh jeneral setia Nobunaga iaitu Hideyoshi. Selepas itu, Toyotomi Hideyoshi meneruskan legasi Nobunaga menyatukan seluruh Jepun, lalu disambung oleh Tokugawa Ieyasu, yang menubuhkan Kesyogunan Tokugawa.

Sebuah pepatah lahir dari kisah ini yang menceritakan mengenai penyatuan seluruh Jepun.

“Nobunaga menyediakn ramuan kek untuk penyatuan seluruh Jepun, Toyotomi hanya perlu menggaulinya, manakala Ieyasu pula hanya perlu duduk dan memakan kek itu.”


Pilihanraya Parlimen Eropah

Pilihanraya Parlimen Eropah akan berlangsung dari 23 hingga 26 Mei untuk memilih 751 Ahli Parlimen Eropah (MEP) bagi penggal 2019-2024.

Parlimen Eropah ialah badan perundangan Kesatuan Eropah (EU). Rakyat di 28 negara anggota EU ada kewajipan untuk mengundi dalam pilihanraya ini, selain mengundi dalam PRU negara masing-masing. Nasib baik ASEAN tak buat macam tu, kalau tak leceh hidup kita.

751 kerusi tersebut diagih ikut populasi negara. Jerman diberi paling banyak kerusi (96), diikuti oleh Perancis (74), UK (73), Itali (73) dan Sepanyol (54). Parti-parti yang bertanding untuk kerusi Parlimen Eropah juga merupakan parti-parti yang bertanding untuk parlimen negara masing-masing.

Kalau satu negara ada 5 parti, 28 negara dah 140 buah parti. Untuk elakkan serabut, parti-parti yang membawa haluan politik yang sama akan duduk dalam pakatan yang sama.Pakatan-pakatan ini masing-masing mewakili posisi dari ‘far-left’, ‘left’, ‘centre-left’, ‘centrist’, ‘centre-right’, ‘right’ hingga ke ‘far-right’. (Nak faham macam mana nak membezakan left right far-left far-right semua tu, rujuk tulisan lama aku: https://www.facebook.com/ayman.rashdan.wong/posts/10209359370380858)

Pakatan terbesar, European People’s Party (EPP) terdiri daripada parti-parti centre-right seperti Christian Democratic Union (Jerman), Les Republicains (Perancis), Forza Italia (Itali). Parti Conservatives di UK ialah centre-right, tapi disebabkan ada perbezaan pandangan pasal EU, mereka masuk ke dalam European Conservatives and Reformists (ECR).

Pakatan Socialists & Democrats (S&D) pula terdiri daripada parti-parti centre-left yang membawa ideologi sosialisme dan demokrasi sosial, seperti Labour (UK), Parti Sosialis (Perancis), SPD (Jerman). Parti-parti kiri radikal atau far-left seperti Syriza (Greece), Podemos (Sepanyol) dan parti-parti komunis duduk dalam pakatan European United Left/Nordic Green Left (GUE/NGL).

Parti-parti kiri yang memperjuangkan politik hijau (green politics) duduk dalam pakatan Greens/European Free Alliance. Parti-parti centrist dan ‘classical liberal’ duduk dalam Alliance of Liberals and Democrats for Europe di mana parti komponen yang terkenal ialah Liberal Democrats dari UK.

Pakatan yang memiliki paling sedikit kerusi ialah Europe of Freedom and Direct Democracy (EFDD) dan Europe of Nations and Freedom (ENF). Dua pakatan ni membawa ideologi populisme nasionalis (nationalist populism) yang biasanya dikategorikan sebagai ideologi ‘far-right’. Sejarah dua pakatan ni pun agak baru: EFDD ditubuhkan pada tahun 2009, ENF ditubuhkan pada tahun 2015.

Walaupun ideologi hampir sama, tapi ENF punya ideologi ‘right’ lebih pekat berbanding EFDD. Pada Disember lepas, parti komponen EFDD, UK Independence Party (UKIP) berlaku perpecahan atas isu Islamophobia. Puak yang anti-Islamophobia menubuhkan Brexit Party dan kekal dalam EFDD, manakala geng yang lebih kuat kutuk orang Islam pergi ke ENF.

Pakatan yang mendapat majoriti akan membentuk kerajaan European Commission. Tapi nak dapatkan majoriti daripada 751 kerusi bukan senang, jadi ‘grand coalition’ dibentuk antara EPP, S&D dan ALDE yang memegang 60% kerusi secara keseluruhan.

Walaupun satu centre-right, satu centre-left dan satu lagi centrist, tapi mereka bersatu atas dasar ‘pro-Europeanism’. Mereka menyokong sepenuhnya idea integrasi EU dan grand coalition ini mendominasi EU sejak dari dulu lagi.

Pakatan-pakatan pembangkang pula mengambil posisi ‘Euroscepticism’, Euroscepticism dari segi nama bermaksud skeptik (kurang percaya) dengan EU, dan ‘Soft Euroscepticism’ berbeza dengan ‘Hard Euroscepticism’.

GUE-NGL dan ECR ialah Soft Eurosceptic. Mereka menyokong integrasi EU cuma berbeza pendapat dengan beberapa dasar EU. GUE-NGL ialah kiri radikal, jadi mereka menentang dasar kewangan neoliberal oleh Bank Pusat Eropah. ECR ialah nasionalis konservatif yang melihat EU terlalu berkuasa.

Manakala EFDD dan ENF membawa Hard Euroscepticism. Mereka merupakan populis nasionalis yang menggabungkan sentimen populisme (anti-elit) dan nasionalisme. Mereka mendakwa integrasi EU mengancam kedaulatan negara, melihat dasar ‘Open Border’ EU bukan saja menyebabkan rakyat tempatan hilang peluang pekerjaan kepada pendatang malah menggalakkan kegiatan teroris (dituju kepada imigran Muslim).

Dalam naratif mereka, EU ialah konspirasi elit untuk memperkayakan syarikat besar-besar yang mengaut untung melalui kebebasan aliran modal dan buruh. Matlamat akhir mereka adalah untuk menghancurkan EU itu sendiri. UKIP berkempen bertahun-tahun untuk keluarkan UK daripada EU, dan pada pilihanraya Parlimen Eropah tahun 2014, UKIP berjaya memperolehi lebih banyak kerusi (24) berbanding Labour (20) dan Conservatives (19).

Sebab tu PM UK waktu tu, David Cameron tergesa-gesa nak buat referendum ke atas persoalan samada UK nak kekal atau tidak dalam EU, dengan harapan majoriti rakyat akan memilih untuk kekal, dengan itu dapat membunuh momentum UKIP.

Tapi keputusan menunjukkan majoriti memilih keluar EU (Brexit) dan itu menjadi pemangkin kepada fenomena gelombang populis-nasionalis. Sejak referendum Brexit, beberapa parti populis-nasionalis dah berjaya membentuk kerajaan seperti Lega Nord dan M5S di Itali, dan FPӦ di Austria (Lega Nord dan FPӦ ialah parti komponen ENF manakala M5S duduk dalam pakatan EFDD).

Kalau UK keluar EU ikut jadual asal (30 Mac 2019), UK tak perlu ambil bahagian dalam pilihanraya kali ini. Tapi UK minta tundakan tarikh Brexit hingga ke 31 Oktober. Kalau ikut logik, UK pun tak perlu ambil bahagian sebab tinggal beberapa bulan saja. Tapi orang tak yakin Brexit boleh jadi ke tidak, maka UK join juga pilihanraya kali ini. Kalau tak, nanti Brexit tak jadi, tapi tak ada wakil di Parlimen Eropah.

Secara keseluruhan, pilihanraya Parlimen Eropah kali ini ialah ‘showdown’ antara ideologi pro-EU dan Hard Euroscepticism. Kejayaan EFDD atau ENF untuk merampas lebih banyak kerusi akan menguatkan lagi gelombang populis-nasionalis. Kalau mereka tewas atau gagal menang lebih banyak kerusi, maksudnya sentimen populis-nasionalis anti-EU beberapa tahun kebelakangan ini hanya hype semata-mata.

Bagi pengundi UK pulak, pilihanraya kali ini boleh dianggap sebagai referendum kedua. Kalau keputusan memihak kepada Labour dan Conservatives, peluang untuk u-turn Brexit jadi tinggi. Tapi kalau keputusan memihak kepada Brexit Party dan UKIP, maksudnya rakyat nak Brexit no matter what.

Kalau korang rasa politik EU ni jauh sangat dan tak ada kena mengena dengan hidup korang, think again. Tahukah korang bahawa punca Malaysia jadi kelam kabut sekarang ialah sekatan EU ke atas minyak sawit yang diluluskan oleh Parlimen Eropah pada tahun lepas?

Kena sentiasa ambil tahu pasal isu-isu geopolitik macam ini. Jangan jadi macam kes Huawei, dah terjadi baru gelabah, walhal orang dah berbulan-bulan cerita pasal masalah US dengan Huawei.

(Ingat lagi 2 bulan lepas ada ramai budak argue konservatif tu fasis far-right, kononnya semua ideologi kanan adalah sama. Rasanya diorang nak pengsan hadam kenapa parti centre-right kat EU bergaduh dengan far-right dan kenapa far-right pun bergaduh sesama sendiri)


Shisha: Ciptaan Doktor Empayar Mughal Untuk Lawan Ketagihan Merokok

Waktu malam begini, kalau dapat layan shisha memang seronok. Terus diri ni rasa segar dan bertenaga. Tapi shisha ni tak boleh hisap selalu sebab akan berikan kita penyakit berbahaya. Nak hisap tu sekali sekala bolehlah dan rasanya lebih elok kalau tak hisap langsung.

Melihat kepada bahayanya shisha, mesti ada yang anggap ini merupakan agenda barat untuk melemahkan umat Islam. Ironinya shisha ni berasal daripada dunia Islam. Sebab shisha dicipta ketika era Empayar Mughal menguasai India. Masa tu shisha lebih dikenali sebagai hookah.

Persoalannya macam mana shisha ataupun hookah ni boleh tercipta?

Semuanya bermula apabila ramai rakyat Empayar Mughal suka merokok sampaikan Maharaja Akbar turut terjebak sama. Ketika itu nak cari lelaki yang tak merokok memang susah. Paling kesian sekali adalah perempuan sebab lelaki tak merokok adalah barang rare. Tapi kalau good looking, hisap rokok pun deme terima.

Situasi ini telah memberi satu kegusaran kepada salah seorang doktor Empayar Mughal iaitu Hakim Abu’l-Fath Gilani. Sebab tabiat suka merokok ni boleh merosakkan badan dan beri bermacam penyakit. Tambah masalah lagi perokok ni sangat susah nak berhenti menghisap. Katanya hidup tidak sempurna tanpa rokok di sisi.

Fikir punya fikir, akhirnya Hakim Abu’l-Fath Gilani mendapat idea untuk hasilkan satu alat yang tidak memerlukan rakyat berhenti menghisap dan lebih sihat. Alat itu dinamakan sebagai hookah ataupun lebih dikenali sebagai shisha pada hari ini. Shisha dikatakan lebih sihat daripada rokok sebab asap akan ditapis oleh air sebelum masuk ke mulut kita semua.

Shisha pun diperkenalkan kepada Maharaja Akbar sebagai alternatif kepada rokok. Setelah mencuba beberapa ketika, Maharaja Akbar merasakan shisha ni lebih sedap dan khayai berbanding rokok. Jadi Maharaja Akbar terus berhenti merokok dan mula menghisap shisha. Dalam masa yang singkat shisha mula mendapat tempat di hati para bangsawan Mughal. Sampai satu tahap, sesiapa yang memiliki shisha akan dianggap sebagai orang kaya.

Sekarang ni macam mana shisha boleh tersebar ke satu dunia?

Selepas sahaja Empayar Mughal jatuh, British mula menguasai keseluruhan negara India. Sedikit demi sedikit, orang British mula beradaptasi dengan budaya Mughal dan India. Apa yang menarik perhatian mereka adalah shisha. Sebab dekat negara deme tak ada benda yang serupa macam shisha.

Ye lah shisha ni rasa dia unik sikit sebab ada bermacam perisa. Bukan macam rokok, rasanya kelat dan pahit. Kadang-kadang ada rokok tu rasa dia sebijik macam lipas. Lama kelamaan orang British mula hisap shisha dan membawanya ke dalam budaya mereka.

Paling memeranjatkan sesekali adalah sesiapa yang tak hisap shisha ketika era itu terutamanya di Calcutta, akan dianggap kuno dan demo dok kena bare. Memang ramailah berlumba nak hisap shisha barulah maju katanya. Perkembangan shisha ketika era British menguasai India boleh dikatakan sangat gila.

Sebab shisha telah dijadikan salah satu hidangan wajib semasa bersarapan. Kita pun hisap shisha pada waktu malam dan itu pun jarang-jarang. Tapi omputih dan orang Benggali ni rilek je jadikan shisha sebagai sarapan.

Tak lama selepas itu shisha telah dibawa ke London. Penerimaan omputih dekat London terhadap shisha memang sangat menggalakkan. Buktinya di beberapa jalan dekat London, begitu banyak kedai yang menyediakan shisha telah dibuka. Malah bukan setakat lelaki je yang hisap shisha, perempuan pun turut sama layan shisha. Katanya shisha ni sangat cool dan boleh mengeratkan silaturrahim.

Memasuki abad ke-20, shisha telah dibawa ke Amerika Syarikat. Apabila rakyat Amerika Syarikat mencuba pertama kali hisap shisha, deme terus terpikat. Reaksi deme sama sahaja macam orang British iaitu rasa shisha agak berbeza dengan rokok. Melihat kepada permintaan yang mendadak terhadap shisha, banyak kedai telah dibuka.

Senang cerita, budaya menghisap shisha ni telah disebarkan ke seluruh dunia oleh British dan Amerika Syarikat. Hari ini shisha yang pada bermula berfungsi untuk mengurangkan ketagihan rokok dan alternatif lebih sihat sudah menyimpang daripada tujuan asal.

Sebab shisha tidak berfungsi langsung untuk bikin kita berhenti merokok. Bahkan kita pulak yang ketagih sebab ada perisa asam pedas. Bukan itu sahaja shisha boleh dianggap sama bahaya dengan rokok. Kepada korang semua berpada-pada hisap shisha dan rokok.

Kalau anda berminat dengan sejarah Islam di India. kami nak cadangkan buku kami, MUGHAL: MUTIARA ISLAM DI INDIA. Boleh beli di Shopee kami di: https://bit.ly/3FcHqQw

Rujukan

Chatterjee, A. (2018, November 17). Eat, drink, hookah in Calcutta. The Hindu. Dipetik daripada https://www.thehindu.com/society/history-and-culture/eat-drink-hookah-in-calcutta/article25525967.ece

Heaven Leaf. (n.d). Origins of hookah. Dipetik daripada https://www.heavenleaf.com/pages/origins-of-hookah

Smookey News. (2016, Mei 13). Hookahs smokey and flavorful history. Dipetik daripada https://smokeynews.com/history-of-hookah/


Pengguna Twitter Trigger Panggil Isteri “Orang Rumah”

Yang ajar panggilan orang rumah ialah Imam al-Ghazali.

Adat kita panggil bini tu orang rumah, adalah suatu kinayah. Memanggil secara kiasan. Nak meraikan sifat malu yang fitrahnya ada pada perempuan. Sifat malu ialah satu kemuliaan.

“Iman itu ada 70 cabang lebih, atau 60 cabang lebih. Yang paling utama adalah perkataan laa ilaaha illallah, dan yang paling rendah menyingkirkan gangguan dari jalan, dan rasa malu itu cabang dari iman.” (HR Bukhari dan Muslim)

Rasulullah bersabda, “Terdapat 99 bagian tarikan pada wanita berbanding lelaki, lalu Allah kurniakan ke atas mereka sifat malu.” (HR Baihaqi)

Rasulullah bersabda, “Sesungguhnya setiap agama itu memiliki akhlak dan akhlak Islam itu adalah rasa malu.” (HR. Ibnu Majah)

Ihya Ulumiddin memakai istilah أم الأولاد yang jika diterjemah ke bahasa kita: “emak kepada anak-anak”.  Macam orang melayu panggil: “emaknya” atau “ibunya”. Kalau dah bercucu, atok-atok kita panggil “neneknya”. Sweet je.

Istilah orang rumah ni cantik sebenarnya.

Panggilan ni mengandungi falsafah tanggungjawab & penghargaan. Besar amanah seorang suami. Besar peranan seorang isteri. Jangan lupa hargai perit jerih si isteri yang menjaga rumah dari pagi ke petang. Kalau isteri yang bekerja, lagi la penat. Basuh baju, lipat baju, memasak, jaga anak, kemas rumah. Semua ni tidak mudah. Banyak pahalanya. Terima kasih kepada insan yang menjaga rumah, maka dipanggil orang rumah. Ia gelaran mulia kepada isteri.

Allah berfirman:

وَقَرْنَ فِى بُيُوتِكُنَّ وَلَا تَبَرَّجْنَ تَبَرُّجَ ٱلْجَٰهِلِيَّةِ ٱلْأُولَىٰ ۖ

dan hendaklah kamu tetap di rumahmu dan janganlah kamu berhias dan bertingkah laku seperti orang-orang Jahiliyah yang dahulu. [al-Ahzab: 33]

Rumah juga melambangkan keselamatan. Seorang suami mestilah menyediakan rumah yang selesa dan selamat. Dengan duduk di rumah, si isteri tidak terdedah kepada banyak bahaya, fitnah dan dosa. Kaum perempuan juga diperintahkan diam di rumah jika tidak mempunyai tuntutan kerja, hajat atau keperluan di luar rumah. Izin suami diperlukan untuk seorang isteri keluar daripada rumah.

Dari segi feqh, suami perlu menyediakan rumah sendiri untuk isteri dan anak-anaknya. Ini adalah pendapat majoriti ulama daripada mazhab Hanafi, Syafie dan Hanbali.

Rasulullah bersabda, “Berilah mereka makan daripada apa yang kalian makan, berilah mereka pakaian daripada apa yang kalian pakai. Janganlah kalian memukul mereka dan janganlah kalian menghina mereka.” (HR Abi Daud)

Maka, panggilan orang rumah berisi kemuliaan dan amanah.

Penghormatan kepada suami yang menyediakan rumah.

Penghormatan kepada isteri yang menguruskan rumah.

Orang rumah bukan sebarang rumah. Rumah berisi mawaddah wa rahmah.

Kenapa tak panggil partner je?

Kena faham falsafah kekeluargaan Islam, yang tak sama macam starikat atau enterprise. Ni bukan share holder nak kena panggil partner. Perkahwinan adalah bahtera hidup yang nakhodanya adalah encik suami. Lelaki ialah pemimpin dan isteri wajib mentaatinya. Jikalau terbalik, ia menyalahi sunnatullah.

Lihatlah kuasa talak, ia diletakkan di tangan suami, bukan isteri. Hikmahnya, agar keputusan yang jatuh adalah rasional, bukan emosional. Tetapi jika berlaku penganiayaan, Islam tidak menzalimi. Isteri boleh menuntut fasakh dengan kuasa hakim.

Allah berfirman:

الرِّجَالُ قَوَّامُونَ عَلَى النِّسَاء بِمَا فَضَّلَ اللهُ بَعْضَهُمْ عَلَى بَعْضٍ وَبِمَا أَنفَقُواْ مِنْ أَمْوَالِهِمْ

Kaum lelaki adalah pemimpin untuk kaum wanita dengan apa yang Allah lebihkan antara satu ke atas yang lain, dan dengan apa yang mereka belanjakan daripada harta-harta mereka [An-Nisa’ : 34]

Lelaki ialah pemimpin dan di bahunya tanggungjawab nafkah.

Bagaimana pula tanggungjawab isteri?

Tanggungjawab isteri adalah mentaati suami.

Syurga isteri di bawah telapak kaki suami.

Rasulullah bersabda, “Hendakkah kamu aku beritahukan tentang sebaik-baik harta seorang lelaki adalah wanita yang solehah. Apabila dia melihat kepadanya, dia akan menggembirakan, apabila dia memberi arahan kepadanya wanita itu taat dan apabila dia tidak berada di sisinya, wanita itu menjaga maruah dirinya.” (HR Abu Daud)

Rasulullah bersabda, “Mana-mana perempuan yang meninggal dunia, sedang suaminya redha kepadanya, nescaya dia masuk syurga.” (HR Tirmizi)

RUJUKAN:

Imam al-Ghazali. Ihya Ulumiddin.


Bagaimana Data Peribadi Digunakan Dalam Kempen Politik?

Dan berikut adalah sebahagian ‘insight’ yang boleh dikongsikan mengenai Data + Politik.

Kategori 1: Data Sebagai Aset

Merupakan set data yang diperolehi mengenai orang sebagai aset kepada kempen / parti politik.

Ianya boleh diwujudkan dnegan menyimpan data sedia ada yang berharga mengenai pengundi berpotensi, dan bagaimana mereka ditukar antara calon politik, diperoleh dari repositori nasional atau dijual atau terdedah kepada mereka yang ingin memanfaatkan mereka.

Dan berikut adalah penerangan lanjut tentang jenis data (dan senarai ini boleh berkembang lagi)

Maksud:

Data terkumpul secara langsung oleh parti politik di kawasan pilihan raya, penyokong dan sekutu mereka

Contoh:

i. Pangkalan data pengundi
ii. Perdagangan dan pengumpulan data mengenai pengundi dalam parti yang merentasi calon
iii. Data pengguna dari pengundian dan aplikasi pengetua yang diketuai oleh parti dan ahli politik

Maksud:

Data mengenai anda yang dikumpulkan secara komersial dan secara persendirian yang kemudian dianalisis, dipakejkan dan dijual sebagai data politik

Contoh:

i. Gaya hidup dan tabiat pengguna (termasuk penggabungan set data dan data dalam talian) boleh didapati secara terbitan berkala, data lokasi telefon mudah alih
ii. Data perkhidmatan peribadi, cth. data insurans, data penarafan kredit

Maksud:

Data mengenai anda dikumpulkan di internet terbuka atau melalui pengumpulan data awam, yang dibungkus dan dijual untuk kegunaan politik.

Contoh:

i. Data awam yang dijual kepada sektor komersial, digabungkan dengan data lain, dan kemudian dijual kembali kepada parti politik misalnya, maklumat pengangkutan, kesihatan, ID, banci, nombor keselamatan sosial, lesen
ii. Sata awam yang diakses oleh parti politik
iii. Data awam yang disimpulkan dari maklumat terbuka di internet, misalnya data pada Peta Google yang digunakan untuk mengetahui maklumat kejiranan atau jenis isi rumah

Maksud:

Pangkalan data pemilih atau pangkalan data parti yang dibocorkan, digodam atau terdedah

Contoh:

Contoh-contoh ini boleh terdapat di seluruh dunia, beberapa pangkalan data memang menagndungi senarai pemilih semata-mata, sementara yang lain adalah seperti untuk komuniti tertentu seperti ekspatriat atau pekerja migran, dan juga boleh mengandungi maklumat terperinci, termasuk imbasan pasport dan cap jari.

Kategori 2: Data Sebagai Maklumat Kepintaran

Merupakan set data yang dikumpulkan tentang anda dan digunakan untuk pendengaran secara digital (dalam industri saya bisa gunakan terms digital listening), dimana data sebegini digunakan untuk mendapatkan pandangan dan membuat keputusan strategik dalam kempen politik.

Bagaimana data ini terkumpul dan ditafsirkan oleh kempen politik untuk mengetahui keutamaan politik pengundi dan untuk memaklumkan strategi dan keutamaan kempen, termasuk membuat profil pengundi dan membuat juian kenis mesej yang sesuai untuk kempen.

Maksud:

Data dikumpul tentang anda dan kemudian dianalisis dengan tujuan untuk memastikan nilai anda, apa yang mendorong anda untuk sesuatu tindakan dan apa yang membolehkan anda untuk bertindak balas.

Contoh:

i. Ujian psikometrik, seperti OCEAN (sila rujuk postign saya yang lama)

ii. Analisis lain-lain seperti tingkah laku dan personaliti yang lain

Maksud:

Data yang dikumpul untuk anda semasa anda menyusuri laman web dan menggunakan peranti dan aplikasi yang berbeza dengan tujuan mendapatkan pandangan tentang tabiat, tingkah laku, nilai, minat, hobi dan afiliasi anda.

Contoh:

i. Cookies laman web dan Cookies laman web pihak ketiga
ii. Penargetan merentas peranti
iii. Data ISP
iv. Pengesan Pixel (Pixel tracking) – biasa dijumpai untuk facebook menjejak aktiviti laman web

Maksud:

Data yang telah diagregatkan dan dianalisis mengenai apa yang anda sedang bincang dan lakukan dalam talian, yang sering disebut sebagai ‘pendegaran digital / digital listening’ atau ‘pendengaran media sosial / social media listening’, dengan tujuan untuk merangsang sentimen, pendapat politik dan kedudukan anda.

Contoh:

i. Pemantauan dalam media sosial dan forum dalam taliam
ii. Analisis sentimen

Maksud:

Ujikaji secara besar-besaran dan pengubahsuaian naratif terhadap mesej, iklan atau komunikasi visual dengan tujuan untuk memantau dan menganalisis tindakan yang diambil.

Contoh:

i. Ujikaji A/B
ii. Pengiklanan yang dihasilkan secara dinamik atau algoritma tersendiri
iii. Jejak prestasi pengiklanan, ‘engagement’ dan kadar penukaran (conversion rates)

Kategori 3: Data Sebagai Pengaruh

Adalah set data yang dikumpulkan tentang anda dan dianalisis dengan matlamat menyasarkan anda sebagai individu dengan tujuan untuk mengalihkan tindakan anda.

Bagaimana data dianalisis dan digunakan untuk menyasarkan dan mencapai potensi pengundi, dengan matlamat untuk mengendalikan atau memanipulasi pandangan atau undi mereka.

Maksud:

Dengan menggunakan profil peribadi dan data tingkah laku untuk sasaran mikro yang lebih berkesan dan cuba untuk mempengaruhi anda melalui hantaran (posting), mesej dan iklan

Contoh:

i. Iklan rangkaian sosial dan posting / hantaran (cth. di Facebook, Twitter, Instagram, Snapchat)
ii. Mel dan e-melsecara terus
iii. Pengiklanan mudah alih melalui aplikasi dan platform sosial

Maksud:

Dengan menggunakan data tentang dimanakah anda untuk menyasarkan dan mempengaruhi anda

Contoh:

i. Penyasaran secara mikro berasaskan geo-lokasi melalui platform seperti Google atau Facebook
ii. Aplikasi geo fencing
iii. Aplikasi dan perkhidmatan berasaskan lokasi

Maksud:

Dengan menggunakan tabiat menonton anda untuk mempengaruhi dan mensasarkan anda

Contoh:

Termasuk sasaran mikro melalui:

i. Perkhidmatan video dalam talian, mis. YouTube
ii. Rangkaian televisyen
iii. Media dalam talian

Maksud:

Dengan menggunakan rangkaian anda dan kumpulan dan komuniti yang anda sertai dengan talian untuk menyasarkan dan mempengaruhi anda

Contoh:

i. Aplikasi pemilih (pengundian) yang memanfaatkan rangkaian anda
ii. Menyasarkan penggerak politik
iii. Mesej dan penyasaran berdasarkan komuniti, seperti WhatsApp dan Tinder

Maksud:

Eksperimen yang baru atau sedang dibangunkan dalam percubaan untuk menggunakan data anda untuk sebarang alasan di atas, atau digabungkan dengan teknik lain.

Contoh:

i. Aplikasi kecerdasan tiruan (AI) untuk capaian pemasaran yang lebih berkesan, seperti Kepintaran Pengundian yang dikuasakan oleh AI
ii. Chatbots yang dikuasakan oleh AI (‘AI-enabled
iii. Pengurusan identiti dan automasi pemasaran


SUHAKAM Kata Tak Boleh Tangkap Syiah. Betul Ke Ni?

1. SUHAKAM (atau wakilnya) kata tidak boleh tangkap Syiah kerana Artikel 3 Perlembagaan Persekutuan (“PP”) kata Islam agama persekutuan tanpa nyatakan Islam Sunni atau Syiah. Jadi Syiah juga ada hak untuk diamalkan. Katanya.

2. Tinggalkan hujah agama yang berangkai-rangkai sebentar. Bukannya mereka mahu faham pun.

3. SUHAKAM yang memperjuang hak asasi itu mungkin terlupa bahawa penahanan Syiah dibuat oleh Jabatan Agama NEGERI. Dibawah kuasa ENAKMEN NEGERI.

4. SUHAKAM yang memperjuang hak asasi itu juga mungkin lupa bahawa PP memperuntukkan perihal agama Islam termasuk penentuan hukum syarak agama adalah dibawah KUASA NEGERI.

5. ENAKMEN NEGERI pula beri kuasa kepada Mufti/Jawatankuasa Fatwa untuk kaji dan buat fatwa bagi memelihara kesucian aqidah dan agama.

6. Mufti/Jawatankuasa Fatwa yang membuat fatwa ini adalah pakar dalam agama. Bukan calang-calang.

7. Maka, Mufti/Jawatankuasa Fatwa boleh memfatwa Islam Syiah sebagai sesat dan Dewan Undangan NEGERI berhak membuat ENAKMEN NEGERI untuk menjadikan siapa yang mengingkar fatwa sebagai melakukan kesalahan. Dan boleh ditahan dan didakwa.

8. Maka apa salahnya penahanan Syiah? PP bagi kuasa kepada Negeri, Negeri beri kuasa kepada Mufti. Negeri buat undang-undang bahawa mengingkar fatwa adalah salah.

9. Tetapi SUHAKAM hanya mahu baca Artikel 3 PP sahaja.

10. Sudah ramai orang yang beriman separuh kitab dan kufur dengan separuh yang lain. Takkanlah SUHAKAM yang memperjuang hak asasi itu mahu “beriman” dengan separuh Perlembagaan Persekutuan dan “kufur” dengan separuhnya pula?

11. Kalau mahu pertikai, hapuskan kuasa NEGERI dulu daripada PP, dan hapuskan semua ENAKMEN NEGERI berkenaan.

12. Barulah boleh nak buat apa pun yang anda suka. https://www.malaysiakini.com/news/491684

YUSFARIZAL YUSSOFFADVOCSAdvance | Vocal | Sincere—————————————

Sebagai sokongan kepada advokasi isu semasa, undang-undang dan agama, sila like dan share Page Advocs seperti link dibawah https://www.facebook.com/advocs/


Itik Sepanjang Dua Meter Pernah Huni Australia Dan Manusia Selalu Curi Telurnya!

Zaman prasejarah penuh dengan pelbagai jenis makhluk bersaiz besar baik di darat mahupun di lautan. Di Australia, wujud seekor itik prasejarah dipanggil Genyornis yang pernah menghuni negara itu kira-kira 50,000 tahun lalu. Tetapi angkara kerakusan manusia mencuri telurnya, itik ini pupus sekitar 30,000 hingga 5,000 tahun lalu.

Genyornis yang turut dikenali sebagai Burung Kilat (Thunderbird) atau Itik Syaitan diberi gelaran sedemikian berikutan ketinggiannya sebanyak dua meter. Di sebalik ketinggiannya yang boleh saja menakutkan sesiapa, ia mempunyai sepasang sayap yang pendek.

Tetapi apa yang mendorong para saintis membuat dapatan sedemikian? Berdasarkan kajian yang diterbitkan dalam jurnal Proceedings of the National Academy of Sciences, ini diketahui dengan melihat kesan serpihan kulit telur yang ada kesan terbakar yang ditemui dari 200 tapak arkeologi prasejarah di seluruh Australia. Kesan terbakar ini dipercayai dihasilkan menerusi aktiviti memasak telur yang dibuat manusia ketika itu.

Namun begitu, hal ini mengundang perdebatan dalam kalangan pengkaji arkeologi. Ini kerana terdapat satu lagi telur burung prasejarah yang menjadi buruan orang Australia pada masa lampau iaitu Progura. Ini berdasarkan bentuk dan ketebalan kulit telur yang ditemui lebih mirip kepada serpihan telur Progura berbanding Genyornis. Kedua-dua burung ini juga mempunyai berat yang hampir sama dengan ayam belanda iaitu sekitar lima hingga tujuh kilogram.

Jadi, bagi menentukan sama ada serpihan-serpihan kulit telur ini milik Genyornis atau Progura, para saintis melihat data biologi yang terkandung dalam serpihan-serpihan kulit telur itu. Data biologi ini termasuk suhu, masa dan ciri kimia semasa ia terbentuk. Dan hasilnya, perbandingan serpihan-serpihan ini dengan sampel telur hidupan yang masih wujud menunjukkan ia lebih menjurus kepada Genyornis.

Dan ia membawa kepada persoalan, bagaimana manusia pada ketika itu menjadi punca kepupusan itik prasejarah berkenaan? Penulis kajian bersama Profesor Gifford Miller dari Universiti Colorado percaya ia terjadi akibat kecurian telur daripada diburu sebagai makanan. Disebabkan saiznya yang besar yang berupaya menakutkan mereka, maka alternatif terbaik ialah mendapatkan telur dari sarang Genyornis.

Penggunaan telur Genyornis mirip penggunaan telur burung unta oleh manusia semasa era Pleistocene di Afrika Utara, Semenanjung Tanah Arab, barat daya dan utara Asia, India dan China. Tambah Prof Miller lagi, kecurian telur yang berlebihan oleh manusia pada ketika itu menyumbang kepada kepupusan itik prasejarah itu.

Selain aktiviti manusia, saintis percaya perubahan iklim turut menyumbang kepada kepupusan Genyornis. Ini berdasarkan penemuan fosil itik itu di Tasik Callabonna. Apabila tasik tersebut mengering akibat perubahan iklim, populasi Genyornis yang wujud di situ kehilangan sumber air diperlukan untuk hidup dan mati. Sesetengah fosil Genyornis turut didapati mengalami radang tulang pada bahagian kaki. Ini selepas sesetengah itik ini terperangkap dalam lumpur semasa ia mengering.

RUJUKAN

Funnell, R. (2022, 26 Mei). Australia Once Had 6-Foot “Demon Ducks Of Doom” And Early Humans Stole Their Eggs. IFLScience


Manusia-Manusia Benar-Benar Keseorangan Di Alam Semesta?

Umur alam ini sudah 13 bilion tahun. Kini, sudah terdapat jutaan galaksi, bintang & planet. Di galaksi Bima Sakti (Milky Way) saja ada 40 bilion planet yang boleh diduduki. Takkan kita saja ada, mana yang lain?

Nah, itulah Paradoks Fermi. Berkata Fermi, “Where is everybody?”

Umur Bumi 4.5 bilion tahun. Hidupan mula di Bumi 3.5 bilion tahun yang lalu. Homo sapien mula muncul 200,000 tahun yang lalu. Dalam tempoh 200K tahun, kita hampir eksploitasi seluruh jenis tenaga yang ada di Bumi. Dijangka dalam 100 tahun, Bumi akan mencapai tamadun tahap I.

Aduh, tamadun apa pula ini? Menurut Nikolai Kardashev, tahap suatu tamadun berdasarkan kemajuan teknologinya dapat diukur melalui penggunaan tenaga yang dapat digunakan oleh tamadun itu. Dengan cara itu, Kardashev mengusulkan idea Skala Kardashev.

Tahap I — penggunaan seluruh tenaga di Bumi
Tahap II — penggunaan seluruh tenaga Matahari.
Tahap III — penggunaan seluruh tenaga galaksi .

Buat masa ini, Bumi masih belum pun mampu mencapai tahap I, tetapi dijangka kita dapat mencapainya dalam tempoh 100 tahun lagi. Tahap II pula kita dapat capai dengan eksploitasi tenaga matahari.

Tenaga matahari yang sampai ke Bumi cuma sekitar 0.0000000001% saja. Daripada peratusan itu, tidak sampai 40% pun yang dapat kita gunakan kerana selebihnya diserap/dipantulkan oleh Bumi.

Bayangkan kalau kita dapat gunakan semua tenaga matahari? Kita sudah ada cetak biru (blueprint) untuk gunakan tenaga matahari secara langsung iaitu gunakan sfera Dyson (Dyson Sphere). Kalau kita dapat gunakan tenagah Matahari sepenuhnya, kita dapat capai tamadun Tahap II.

Dengan tamadun tahap II dijangka dapat dicapai dalam tempoh ribuan tahun lagi oleh Bumi. Kalau kita dapat capai, pergi planet-planet lain dalam sistem solar (marikh, pluto, dll) itu macam pergi melancong ke negara-negara lain.

Tahap ke III pula dapat dicapai kalau kita dapat gunakan seluruh tenaga di galaksi Bima Sakti. Bumi dijangka dapat mencapai tahap ini dalam tempoh jutaan tahun lagi.

Walaupun manusia moden telah muncul seawal 200K tahun lalu, teknologi kita mula berkembang pesat sekitar 100 tahun yang lalu. Apabila teknologi moden dah mula, perkembangannya amat laju. Tak sampai 20-30 tahun kita pakai fon picit, terus tukar ke telefon pintar.

Apa kepentingan pengkelasan tamadun ini dengan Paradoks Fermi? Anda bayangkan, umur alam semesta ialah 13 bilion tahun. Bumi lahir sekitar 4 bilion tahun yang lalu. Sebelum Bumi lahir, ada tempoh sekitar 10 bilion tahun untuk alien mencapai tamadun tahap III.

Sepatutnya kita dah boleh nampak kapal-kapal angkasa bertebaran macam filem Star Wars. Saintis pun telah menemui banyak planet yang boleh diduduki yang lebih tua daripada Bumi. Di mana mereka? Inilah dia paradoks.

Selain itu, dengan saiz alam semesta yang amat luas ini terdapat jutaan, malah bilion planet seperti Bumi. Dalam galaksi Bima Sakti saja dah ada 40 bilion planet, di mana mereka? Inilah lagi satu paradoks.

Saintis usulkan pelbagai hipotesis untuk selesaikan paradoks ini. Apa dia?

1. Mungkin makhluk asing ada di planet lain, tapi mereka tak mempunyai kepintaran macam manusia. Contohnya kucing. Kalau anda bagi kucing telefon, kemudian anda menelefonnya, adakah kucing akan angkat? Tentulah tidak. Dia manalah faham. Yang dia tahu, makan, tidur, mengarah.

2. Mungkin tiada langsung makhluk asing. Terbentuknya hidupan adalah kes yang nadir (rare). Planet lain mungkin ada udara, air atau sumber yang cukup untuk manusia hidup. Tetapi planet² tersebut mungkin tak mempunyai unsur² tertentu yang membolehkan terbentuknya hidupan/spesis.

3. Saiz alam ini terlalu besar iaitu 93 bilion tahun cahaya. Itu pun cuma saiz yang manusia mampu cerap. Jadi, makhluk asing ini mungkin duduk jauh sehingga sukar untuk kita berhubung. Kalau kita hantar maklumat, tak tahu bila boleh sampai.

4. Ingat tak filem Arrival (2016)? Alien datang Bumi, tapi komunikasi guna bahasa yang susah difahami. Mungkin Alien terima mesej daripada kita, tetapi dia orang tak faham apa yang kita cakap. Mungkin juga mesej mereka pernah sampai ke kita, tapi kita tak sedar sebab tak faham.

5. Paradoks SETI bersempena dengan nama institut yang cari alien. Paradoks ini cakap mungkin kita masih belum jumpa alien sebab manusia dan alien masing-masing menunggu signal. Usaha nak hantar signal itu tak ada. Macam suka sama suka, tapi tak nak luah. Hujung² tak jadi apa.

6. Alien mungkin sudah wujud lebih awal daripada Bumi dan manusia. Mungkin mereka telah mencapai tamadun tahap III, tetapi tamadun mereka musnah sebelum munculnya manusia.

7. Alien mungkin dah ada. Tapi zuhud ya amat. Mereka anggap perjalanan angkasa itu sesuatu yang terkebelakang. Jadi, hidup depa ringkas saja. Kita hantar signal pun mana depa tahu sebab tak ada teknologi. Manusia macam ini biasa susah nak jumpa. Tetapi bagi alien mungkin normal.

8. Hipotesis zoo. Ini paling femes. Mereka mungkin sedang memerhatikan kita macam mana kita memerhatikan haiwan di Zoo. Mereka tutup kehadiran mereka dan terus melakukan cerapan ke atas kita. Alien ini mungkin baik. Jenis tak kacau orang macam Christopher Columbus.

9. Alien mungkin tengah sibuk simpan tenaga untuk kegunaan masa depan iaitu waktu alam dah tak ada tenaga lagi. Waktu simpan tenaga ini, depa tidur sat. Nanti bangun bila alam dah mula tiada tenaga.

Tenaga yang disimpan banyak ini dapat bangunkan kemajuan yang tak terbayangkan.

10. Anda rasa Naruto kenal tak kita? Mestilah tak kenal. Kita ja kenal depa dan kitalah (manusia) yang mencipta depa. Sesetengah saintis berhipotesis, mungkin kita adalah hologram yang dicipta oleh alien sebagai satu bentuk hiburan pengunjung alien. Macam simulasi gitu.

Rasanya ada lagi beberapa hipotesis yang diusulkan untuk selesaikan masalah Paradoks Fermi. Tapi cukuplah 10.


Gambar Terakhir P Ramlee

Gambar ini di ambil pada hari Isnin 21 Mei 1973 lapan hari sebelum Allahyarham Tan Sri P.RAMLEE meninggal dunia pada waktu subuh hari Selasa 29 Mei 1973.
Sedikit kronologi sebelum P.RAMLEE meninggal dunia yang pernah diceritakan oleh anak kesayangannya Sazali. Menurut Sazali sebelum bapanya meninggal, beliau telah mengadu kepada SALOMA yang beliau sakit dada. SALOMA menawarkan untuk menghantar P.RAMLEE ke hospital tetapi beliau menolak dengan memberi alasan ianya hanya disebabkan oleh angin dalam badan. Lantas P.RAMLEE meminta SALOMA hanya menyapu Tiger Balm di dadanya.

Sekitar jam 5.30 pagi, P.RAMLEE sekali lagi mengadu pada SALOMA yang sakit dadanya telah menyerang kembali. Kali ini lebih sakit dari serangan pertama. Keadaan bertambah panik apabila P.RAMLEE meronta-ronta sambil mengatakan, “i mesti mati, sekejap lagi i mesti mati” kepada SALOMA. P.RAMLEE juga sempat memesan kepada anak-anak beliau yang ada disisi beliau pada ketika itu supaya menjaga SALOMA dengan baik jika ditakdirkan beliau tiada lagi. Setelah beberapa minit P.RAMLEE diam tanpa berkata-apa. Tubuh badanya pun tidak lagi bergerak. SALOMA dan anak-anaknya menjangkakan yang P.RAMLEE hanya pengsan lalu segera menelefon ambulans untuk meminta bantuan.

Apabila sampai di Hospital Kuala Lumpur, P.RAMLEE disahkan oleh doktor telah meninggal dunia. Menurut Nasir, tidak ada bedah siasat dilakukan ke atas jenazah P.RAMLEE. Kami menerimanya dalam keadaan yang sempurna, kata Nasir. Jenazah P.RAMLEE kemudian dibawa pulang ke rumahnya di Jalan Dedap yang pada ketika itu sudah ramai didatangi oleh rakan-rakan dan peminat sejurus mendapat tahu P.RAMLEE meninggal dunia.

Selepas dimandikan jenazah di sembahyangkan di Masjid Jamek Kampung Baru dan dikebumikan di tanah perkuburan Islam Jalan Ampang. Tetapi tahukan anda bahawa pelakon M.Rajoli yang membacakan Talkin pada hari perkebumian P.RAMLEE, yang pada ketika itu beliau sedang berkhidmat sebagai salah seorang imam di Masjid Jamek Kampung Baru.


Bagaimana Arnab Menyebabkan Kepupusan Neandertal Di Iberia?

Terdapat banyak faktor mengapa manusia prasejarah Neanderthal mengalami kepupusan di Eropah sekitar 40,000 tahun yang lalu. Terdapat satu hipotesis menarik yang menyatakan ketidakupayaan spesies ini untuk menyesuaikan diri dengan memburu haiwan kecil seperti arnab. Hal ini berlaku apabila haiwan bersaiz besar seperti Gajah Mamot berkurangan, justeru membawa kepada faktor kepupusan kelompok ini kerana kekurangan keupayaan mereka yang tidak cekap memburu haiwan kecil itu.

Kajian khusus yang dijalankan oleh pasukan saintis dari universiti di Sepanyol dan United Kingdom memfokuskan kajian terhadap kepupusan Neanderthal di Semenanjung Iberia.

Ini berbeza dengan manusia moden yang berhijrah ke Semenanjung Iberia 42,000 hingga 45,000 tahun yang lalu yang lebih cerdas dan cekas dalam menyesuaikan diri dengan keadaan persekitaran.

Kepupusan Neandertal Di Iberia

Antara 160,000 dan 40,000 tahun yang lalu, Sebahagian besar populasi Neanderthal mendiami di Semenanjung Iberia di mana hari ini kawasan tersebut meliputi wilayah Sepanyol, Portugal dan Selatan Perancis. Dalam tempoh itu, Neandertal secara umumnya lebih menumpukan buruan haiwan yang lebih besar seperti Gajah Mamut dan Badak Sumbu sebagai makanan dan protein tambahan untuk meneruskan kelangsungkan hidup.

Walau bagaimanapun, pada fasa akhir tempoh itu, populasi haiwan buruan besar di Iberia mula menurun dengan ketara. Ini mungkin disebabkan oleh perubahan iklim atau daripada pemburuan yang berlebihan sehingga mendorong kepada kekurangan populasi haiwan mamalia yang lebih besar..Namun sebaliknya populasi arnab semakin bertambah dalam pada tempoh masa yang sama.

Tetapi bagi Homo-Sapiens dari kumpulan Pemburu-Pengumpul(hunter-gatherer) telah membuktikan manusia moden dapat membuat penyesuaian dengan keadaan sekeliling dengan cekap, melalui dapatan dan kajian fosil haiwan yang diambil dari tapak arkeologi di gua-gua di Sepanyol dan selatan Perancis menunjukkan bahawa Homo sapiens pernah memburu arnab sekitar 40,000 dan 30,000 tahun dahulu.

Namun serpihan tulang haiwan yang ditemui di tapak arkeologi Neanderthal di Semenanjung Iberia lain pula ceritanya. Pemburuan arnab tidak pernah diamalkan oleh kelompok Neanderthal di Iberia.

Masalah ini menyebabkan Neandertal terus lenyap buat selama-lamanya di Semenanjung Iberia 40,000 – 30,000 tahun lalu akibat kebuluran.

Implikasi kenyataan ini ialah mereka yang tidak dapat menyesuaikan diri seperti  Neanderthal tidak mampu bertahan dalam jangka masa panjang.

Jika memang benar bahawa Neanderthal di Iberia menderita dan akhirnya mati kerana mereka tidak dapat memburu arnab untuk memenuhi kalori harian yang mencukupi, ia menimbulkan persoalan yang jelas; kenapa Neandertal tak belajar menyesuaikan diri untuk memburu arnab?

Para penyelidik yang terlibat dalam kajian pada tahun 2013 percaya punca masalah mereka bukan terletak pada keengganan untuk memburu arnab, tetapi ketidakupayaan untuk melakukannya.

Pemburu Neanderthal lebih banyak bergantung pada senjata lembing untuk memburu mamalia besar. Sasaran pada haiwan ini lebih tepat dan memudahkan mereka untuk memburu.

Rekod arkeologi menunjukkan Neanderthal yang mendiami Iberia tidak bernasib baik. Walaupun manusia dari spesies homo-sapiens misalnya yang bersama-sama hidup di Iberia 30,000 hingga 40,000 tahun yang lalu dengan lancar dapat beralih kepada aktiviti memburu arnab apabila sumber protein haiwan lain hilang.

Neanderthal tidak mempunyai keupayaan untuk menyesuaikan diri dengan perubahan persekitaran dengan cekap seperti manusia moden. Ini menunjukkan perbezaan kecerdasan dan juga menunjukkan bahawa manusia moden dan Neanderthal tidak mempunyai integrasi budaya(memburu) yang sama. Secara logiknya, boleh saja kelompok Neandertal belajar daripada Homo-Sapiens cara memburu arnab, malangnya itu tidak berlaku.

Perubahan iklim yang mendadak daripada sejuk kepada panas sekali lagi memberikan lebih tekanan kepada Neanderthal sepanjang 50,000 tahun  mereka di situ, lantas kelompok ini sering bergelut untuk meneruskan kelangsungan hidup dalam keadaan lebih rumit disebabkan oleh perubahan ini.